IKBN Perlis sasar sekurang-kurangnya 2 pingat, Kejohanan Sukan ILKBS Se-Malaysia kali Ke-34

KUALA PERLIS, 15 September - Seramai 36 atlet beserta 13 orang pengurus dan jurulatih bersama teknikal membawa cabaran Institut Kemahiran Belia Negara (IKBN) di sini dalam Kejohanan Sukan ILKBS Se-Malaysia kali Ke-34.  Kejohanan edisi kali ini akan berlangsung selama empat hari bermula 19 September ini IKBN, Bachok, Kelantan.  Menurut Pengarah IKBN Kuala Perlis, Zaliha Abu Bakar objektif utama kejohanan ini, menjadikan sukan sebagai salah satu budaya hidup dan daya tarikan kepada para pelajar untuk mengisi masa lapang dan menghindari diri daripada gejala tidak sihat.  Walaupun pada edisi ke-33 di IKTBN Sepang pada 2019 lalu IKBN Kuala Perlis gagal membawa pulang sebarang pingat, namun bagi edisi kali ini para atlet diharap mampu membawa pulang sekurang-kurangnya dua pingat.

(Zaliha berucap pada Majlis Penyerahan Bendera dan Amanat Pengarah Kejohanan Sukan ILKBS Se-Malaysiadi IKBN Kuala Perlis)

Persediaan rapi oleh atlet IKBN Kuala Perlis berupaya mencapai kejayaan yang disasarkan sekiranya sentiasa fokus kepada kejayaan, berfikiran positif, mempunyai keyakinan tinggi dan tidak bersikap sambil lewa.  Sebanyak lima jenis sukan di pertandingkan, iaitu Bola Sepak, Bola Jaring, Sepak Takraw, PUBG dan Ping Pong.  Kontinjen IKBN Kuala Perlis kali ini diketuai Timbalan Pengarah Hal Ehwal Pelajar, Amierul Affendi Adnan.


Final Piala FA: TFC tidak tertekan menentang JDT, yakin mampu lakar kejutan

(Ketua jurulatih Terengganu FC (TFC), Nafuzi Zain)

KUALA LUMPUR, 9 September - Selepas dua tahun menyepi, aksi final Piala FA 2022 di antara juara Liga Super, Johor Darul Ta’zim (JDT) dan Terengganu FC (TFC) di Stadium Nasional Bukit Jalil, malam esok kembali menghangatkan arena bola sepak tanah air.Sesuai dengan status gergasi Liga Malaysia ketika ini, peluang tampak cerah bagi JDT merangkul gelaran kedua selepas meraih kejuaraan pertama pada 2016.Namun, TFC juga tidak kurang hebatnya. Di bawah kendalian Nafuzi Zain, skuad Penyu berjaya muncul antara pencabar baharu dalam bola sepak Malaysia, sekali gus berpotensi membuatkan Harimau Selatan pulang hampa.Pengendali TFC, Nafuzi Zain percaya pasukannya yang turun selaku 'underdog', tidak akan berasa tertekan, sebaliknya mampu melakar kejutan sekiranya mengulangi aksi seperti ketika menewaskan JDT di laman sendiri pada saingan Liga Super musim lalu."Sebab kita tahu (menentang) JDT ini bukan senanglah, dari segi kualiti, dari semua segi dia lebih macam itu, cuma kita mengharapkan kita punya prestasi terbaik pasukan, hari itu kita bernasib baik boleh menang macam itu," kata beliau pada sidang media praperlawanan melibatkan kedua-dua pasukan di sini hari ini.

(Ketua jurulatih Johor Darul Ta’zim (JDT), Hector Bidoglio)

Sementara itu, ketua jurulatih JDT Hector Bidoglio berkata pasukannya tidak akan memandang rendah kemampuan TFC biarpun pernah menewaskan pasukan berkenaan di pentas Liga Super."Saya harap perlawanan itu akan menyebelahi kami. Kami gembira dengan prestasi kami dan akan meletakkan semangat yang tinggi dalam permainan selain tidak akan memberi sebarang ruang untuk mereka menyerang," katanya.Jurulatih dari Venezuela yang baharu membimbing JDT sejak Julai lepas itu berkata rekod tanpa kalah dalam saingan Liga Super setakat ini, bukan satu alasan buat pasukannya untuk tidak mempamerkan aksi terbaik."Kami tidak memikirkan masa lalu dan kami menghormati Terengganu sebagai lawan kami. Kami tahu tentang pasukan ini sejak sekian lama, jadi cara untuk memenangi perlawanan ini ialah melakukan tekanan tinggi dan mengekalkan penguasaan bola," katanya.


254 peserta sertai Kejohanan Golf MSSM 2022 di Labuan

LABUAN, 8 September- Kejohanan Golf Majlis Sukan Sekolah Sekolah (MSSM) 2022 di Labuan melabuhkan tirai semalam selepas tiga hari berlangsung sejak 5 September lalu.Majlis penutupan disempurnakan Pengarah Jabatan Pendidikan Labuan, Yusup Mohamad bertempat di Dewan Ujana Kewangan. Dalam ucapan perasmiannya, En. Yusup Mohamad berkata, meski kejohanan dilangsungkan secara sederhana, namun kemeriahan tetap dirasai dengan penglibatan seramai 254 orang peserta melibatkan pengurus pasukan dan ahli-ahli kontinjen.

(Pengarah Jabatan Pendidikan Labuan, Yusup Mohamad)

Beliau juga berharap agar sukan sentiasa dijadikan wadah perpaduan untuk mengharumkan nama negara dan tidak dicemari unsur - unsur negatif. Pada kejohanan kali ini, Selangor dinobatkan sebagai kontinjen lelaki dan perempuan terbaik kejohanan sekaligus mengunguli kejohanan dengan meraih kontinjen terbaik keseluruhan kejohanan. Wilayah Persekutuan Kuala Lumpur pula dinobatkan kontinjen kedua terbaik keseluruhan dan Johor di tempat ketiga.  "Kami memang sudah menjangka dan memang berusaha untuk menjadi juara dalam golf MSSM pada tahun ini, ..sangat mencabar, bagi kami team Selangor telah mengadakan latihan pusat dalam beberapa tempoh yang agak panjang untuk memastikan kami berjaya dalam kejohanan MSSM kali ini..kami akan berusaha untuk mengekalkan kemenangan yang kami kecapi yang peuh gemilang pada kejohanan tahun ini," kata Pengurus Kontinjen Golf Selangor, Rozman Baharudin. Sementara itu, Nor Haqiem Nor Hadi dari Johor menjadi pemain terbaik lelaki dan Wang Xin Yao dari Negeri Sembilan menjadi pemain terbaik perempuan dalam kejohanan itu.  "Saya rasa amat gembira dan bangga, saya sudah buat sehabis baik saya untuk tournament kali ini…saya praktis round sebanyak enam kali..jadi saya dapat rasa keyakinan untuk bermain dalam course ini..harapan saya , saya nak jadi nombor satu dunia, insya-Allah," kata Pemain Terbaik Lelaki Kejohanan Golf MSSM 2022, Nor Haqiem Nor Hadi. "Usaha dan kerja keras adalah perkara yang amat penting untuk mengecapai kejayaan, dan sebenarnya kejayaan adalah sebahagian daripada kehidupan kita ..tidak kira berapa kali anda menang ..ianya adalah satu proses," kata Pemain Golf Perempuan Kejohanan Golf MSSM 2022, Wang Xin Yao.


SUKMA ke-20: Pasukan ragbi Selangor yakin bawa pulang pingat

KUALA LUMPUR, 9 September- Pasukan ragbi tujuh sebelah lelaki Selangor yakin meraih sekurang-kurangnya pingat gangsa pada Sukan Malaysia (SUKMA) ke-20, sekaligus menamatkan badi lebih 10 tahun tanpa kilauan pingat.Pengurusnya, Darmadi Karya Ariffin berkata, keyakinan tersebut berdasarkan beberapa keputusan positif yang dilakar anak buahnya, termasuk kejayaan mara ke final Kejohanan Tujuh Sebelah Kebangsaan pada Julai lalu.Barisan kejurulatihan juga telah melakukan persiapan awal dengan membuat analisis video bagi menilai kekuatan pasukan lawan."Kami nampak sebenarnya saingan utama adalah negeri Johor, kami juga nampak ada kelebihan sedikit untuk negeri Kelantan.Dibarisi oleh beberapa pemain Komanwel, kami juga pernah bersaing dengan Kuala Lumpur, Perak dan Negeri Sembilan, itu antara pasukan yang saya rasa akan merebut tempat empat pasukan terbaik SUKMA," katanya kepada RTM.

Darmadi juga berharap, pengalaman dimiliki kapten pasukan, Hariz Ezzat Hamidon di peringkat Antarabangsa mampu membantu Selangor mencapai misi tersebut. Pada temasya itu nanti, Selangor diletakkan dalam satu kumpulan bersama Sabah dan Sarawak.


SUKMA ke-20, Hoe Yean sasar pecah rekod temasya sebelum ke Sukan Asia

PUTRAJAYA, 8 September- Perenang muda negara, Khiew Hoe Yean menyasarkan untuk memecah rekod pada Temasya Sukan Malaysia (SUKMA) ke-20 di Lembah Klang, 16 hingga 24 September ini.Sekali gus dapat memberi amaran awal kepada pencabar di Sukan Asia Hangzhou 2022 yang akan berlangsung tahun depan.Beliau yang diberi tanggungjawab sebagai pembawa bendera Kontinjen Wilayah Persekutuan, menjangkakan cabaran tahun ini cukup kompetitif memandangkan atlet dari negeri lain turut menjalani latihan cukup rapi."Tahun 2018 saya berjaya merangkul dua pingat emas dan dua perak, malangnya kerana saya pemenang pingat di Sukan SEA, jadi saya hanya dibenarkan untuk mengambil dua acara individu dan dua acara relay, jadi maksimum empat pingat," katanya.Beliau menyatakan demikian kepada RTM.Pada Sukan Komanwel Birmingham 2022, penuntut Universiti Pendidikan Sultan Idris itu bertanding dalam empat acara 400 meter gaya bebas, 200 kuak lentang dan relay.


Piala Dunia: The Speedy Tigers berpotensi langkah lebih jauh

BUKIT JALIL, 9 September- Skuad hoki negara berpotensi untuk melangkah lebih jauh dalam Kejohanan Piala Dunia 2023 yang akan berlangsung di Bhubaneswar dan Rourkela, India pada 13 hingga 29 Januari depan.Perkara itu diakui Ketua Jurulatih, A. Arulselvaraj selepas Malaysia diletakkan dalam Kumpulan C bersama juara dunia tiga kali, Belanda; naib juara benua Amerika Selatan, Chile dan gergasi Oceania, New Zealand dalam undian.Beliau optimis, skuad negara berpeluang cerah mencatat kemenangan ke atas Chile dan New Zealand.Namun, cabaran utama The Speedy Tigers hadir pada pertemuan dengan pasukan pilihan, Belanda."Perlawanan-perlawanan persahabatan akan kita dapat pada jelajah Eropah dan juga di kejohanan Piala Azlan Shah, kita kena keluar untuk memenanginya.Secara realistik, kita kena menang dengan New Zealand dan Chile, manakala permainan dengan Holand kita kena bermain dengan lebih bijak," katanya.

Sementara itu, dua pasukan pilihan, Australia dan Argentina diundi dalam Kumpulan A bersama Perancis dan Afrika Selatan.Juara bertahan, Belgium pula diundi dalam Kumpulan B bersama Jerman serta dua lagi wakil Asia iaitu Korea Selatan serta Jepun.Manakala tuan rumah, India akan menghadapi cabaran tiga pasukan Eropah iaitu England, Sepanyol dan Wales.


Terbuka AS: Mengamuk lagi, Kyrgios didenda AS$14,000

(Nick Kyrgios menghempas raketnya selepas perlawanan suku akhir menentang pemain Rusia, Karen Khachanov / REUTERS)

NEW YORK, 8 September- Nick Kyrgios didenda AS$14,000 kerana berkelakuan tidak sportif berikutan kekalahan pada aksi suku akhir Terbuka Amerika Syarikat kepada Karen Khachanov yang menyaksikan pemain Australia itu penuh amarah menghempas dua raketnya sehingga patah.Denda itu adalah yang terbesar setakat ini menjadikan jumlah keseluruhan yang dikenakan terhadapnya adalah berjumlah AS$32,500.Wang itu akan ditolak secara automatik daripada AS$473,200 yang diperolehnya pada Grand Slam terakhir tahun ini.Kyrgios, yang menewaskan pemain nombor satu dunia Daniil Medvedev dalam Pusingan 16 di Flushing Meadows, berkata dia merasakan usahanya di New York dikira sia-sia selepas tewas kepada Khachanov."Semua orang ingat di Grand Slam ialah sama ada anda menang atau kalah," katanya kepada pemberita."Saya rasa saya baru sahaja gagal dalam acara ini sekarang." -REUTERS

(Seorang petugas kejohanan mengangkat raket yang dihempas Nick Kyrgios / REUTERS)


Imbuhan khas untuk skuad Penyu jika menang Piala FA

KUALA NERUS, 8 September- Kerajaan Terengganu menyediakan imbuhan khas untuk pasukan Terengganu FC (TFC) sekiranya berjaya menjulang Piala FA Sabtu ini.Berita gembira itu diumumkan Menteri Besar Datuk Seri Dr Ahmad Samsuri Mokhtar yang menaruh harapan tinggi agar skuad Penyu berjaya membawa pulang trofi berprestij itu, sekali gus menamatkan kemarau 11 tahun selepas kali terakhir memenanginya pada 2011.

(Menteri Besar Datuk Seri Dr Ahmad Samsuri Mokhtar menyampaikan ucapan pada majlis pelepasan Pasukan Terengganu FC (TFC) bagi perlawanan akhir Piala FA 2022 di Lapangan Terbang Sultan Mahmud hari ini./BERNAMA)

Bagaimanapun, jumlah imbuhan untuk setiap pemain masih dirahsiakan bagi memastikan pemain memberi fokus kepada perlawanan menentang Johor Darul Ta'zim (JDT) di Stadium Nasional Bukit Jalil itu nanti."Saya percaya semangat pemain ketika ini berada pada tahap paling tinggi untuk beraksi di padang pada Sabtu ini dan untuk semangat itu, akan ada insentif yang disediakan bagi setiap pemain sekiranya mereka berjaya membawa pulang trofi untuk rakyat Terengganu."Perbaiki kelemahan yang ada ketika pusingan separuh akhir menentang Selangor FC dahulu, insya-Allah tidak ada sebab kita tidak boleh menang ke atas JDT," katanya ketika ditemui pada Majlis Pelepasan Pasukan TFC ke Perlawanan Akhir Piala FA di Lapangan Terbang Sultan Mahmud (LTSM) di sini hari ini.Hadir sama, Setiausaha Kerajaan Negeri Terengganu Datuk Tengku Farouk Husin Tengku Abdul Jalil dan Pengerusi Jawatankuasa Pembangunan Belia, Sukan dan Badan Bukan Kerajaan negeri Wan Sukairi Wan Abdullah.Selain itu, Ahmad Samsuri yang juga Presiden Persatuan Bola Sepak Negeri Terengganu (PBSNT) turut menasihatkan penyokong yang hadir di stadium supaya sentiasa menjaga tingkah laku bagi menjaga imej dan nama baik negeri.Beliau berkata apa jua keputusan perlawanan perlu diterima dengan hati terbuka dengan tidak melakukan provokasi yang boleh menimbulkan ketidakharmonian serta kekacauan terhadap orang ramai."Apa juga keputusan sama ada kita tewas atau menang, ingat dunia. Jangan tak ingat dunia. Jaga tingkah laku dan tatatertib demi nama baik negeri," katanya yang meramalkan Terengganu menang 2-1 ke atas JDT.- BERNAMA

(Menteri Besar Datuk Seri Dr Ahmad Samsuri Mokhtar bersama pemain Terengganu FC (TFC) pada Majlis Pelepasan Pasukan TFC bagi perlawanan akhir Piala FA 2022 di Lapangan Terbang Sultan Mahmud hari ini/BERNAMA)


KL City lakar sejarah ke final Piala AFC antara zon

(Aksi perlawanan separuh akhir Piala AFC di antara KL City FC (jersi putih) dan ATK Mohun Bagandi Stadium Vivekananda Yuba Bharati Krirangan, Kolkata, India/ Foto ATK Mohun Bagan FC)

KUALA LUMPUR, 8 September - Juara Piala Malaysia 2021 Kuala Lumpur (KL) City FC mencipta sejarah tersendiri apabila menewaskan kelab dari India ATK Mohun Bagan 3-1, untuk layak ke final antara zon buat pertama kali saingan Piala AFC malam tadi.Aksi separuh akhir yang berlangsung di Stadium Vivekananda Yuba Bharati Krirangan, Kolkata, India, itu menyaksikan ATK Mohun Bagan jelas mendominasi babak pertama dengan melancarkan serangan bertali arus ke kubu KL City, namun gagal menjelmakan gol.Bersambung pada babak kedua, kapten pasukan KL City, Paulo Josue mengejutkan lawan apabila menjaringkan gol pembukaan dengan rembatan padu dari luar kotak penalti pada minit ke-60.Bagaimanapun, jaringan dari jarak dekat oleh Fardin Ali pada minit ke-90 menyamakan kedudukan buat ATK Mohun Bagan.

(Aksi perlawanan separuh akhir Piala AFC di antara KL City FC (jersi putih) dan ATK Mohun Bagandi Stadium Vivekananda Yuba Bharati Krirangan, Kolkata, India/ Foto Hindustan Times)

Kegembiraan ATK Mohun Bagan tidak kekal lama apabila tandukan penyerang Fakrul Aiman Sidid, berpunca dari sepakan percuma diambil Josue, meletakkan pasukan bimbingan pengendali dari Croatia, Bojan Hodak itu kembali di depan pada minit kedua masa kecederaan.Romel Morales, terus menceriakan KL City apabila melepaskan sepakan leret untuk menyumbat gol ketiga pasukannya pada minit kelima masa kecederaan, sekali gus membawa skuad warga kota itu ke final pada bulan depan.KL City akan menentang kelab Uzbekistan, PFC Sogdiana, yang menang tipis ke atas skuad dari Hong Kong, Eastern Long Lions, 1-0, dalam satu lagi aksi separuh akhir. -BERNAMA


Menjelang final Piala FA: Nafuzi lega penjaga gawang TFC kini dalam prestasi terbaik

(Pengendali Terengganu FC (TFC), Nafuzi Zain)

KUALA NERUS, 8 September - Pengendali Terengganu FC (TFC), Nafuzi Zain kini mampu untuk menarik nafas lega setelah penjaga gawang TFC kini berada dalam prestasi terbaik dan sedia untuk menjadi taruhan perlawanan akhir Piala FA bertemu Johor Darul Ta'zim (JDT) pada Sabtu ini.  Beliau menyifatkan TFC kini mempunyai jentera penjaga gawang yang terbaik di mana selain Rahadiazli Rahalim turut menjadi taruhan adalah Suhaimi Husin yang turut beraksi cemerlang pada musim ini.  Walaupun sebelum ini dikejutkan dengan insiden Rahadiazli mengalami kecederaan sewaktu aksi perlawanan Liga Super menentang Melaka United pada Sabtu lalu sehingga dikejarkan ke hospital, namun situasi perkembangan terkini penjaga gol berketinggian 1.92 meter itu kembali menjalani latihan bersama pasukan memberi satu isyarat positif buat pasukan.

"Tiada beza pun, sebab kedua-dua pemain ini bagi saya adalah pemain utama 'goal keeper' (penjaga gol), bukan satu pemain utama dan kita tengok dari segi permainan pun saya rasa sama sahaja dari segi jumlah bermain, bagus untuk pasukan, dua penjaga gol yang sedia untuk diturunkanlah tanpa keraguan dan kerisauan di pihak saya," kata beliau yang ditemui sewaktu sesi latihan terakhir di Stadium Sultan Mizan Zainal Abidin, di sini.Nafuzi juga optimis bahawa penjaga gol yang akan diturunkan nanti mampu untuk beraksi sepenuhnya sehingga ke masa tambahan.


Kerajaan negeri Johor peruntukkan RM1.12 juta anjur Karnival Sukan Bangsa Johor

(Exco Belia, Sukan, Pembangunan Usahawan, Koperasi dan Sumber Manusia Johor, Mohd Hairi Mad Shah)

ISKANDAR PUTERI, 8 September - Kerajaan negeri Johor memperuntukkan RM1.12 juta bagi penganjuran Karnival Sukan Bangsa Johor melibatkan 58 Dewan Undangan Negeri (DUN). Setiap DUN diberi subsidi pengelolaan RM20,000 dengan empat jenis sukan ditetapkan Majlis Sukan Negeri. Exco Belia, Sukan, Pembangunan Usahawan, Koperasi dan Sumber Manusia, Mohd Hairi Mad Shah berkata ia juga sebahagian inisiatif bagi DUN di negeri ini memajukan sukan di kalangan masyarakat dan mengekalkan gaya hidup sihat melalui sukan. "Satu program yang cukup baik kepada belia-belia di negeri Johor, program yang kita tahu yang digerakkan di peringkat ADUN-ADUN kawasan di peringkat parlimen yang digerakkan oleh orang-orang muda, sesungguhnya program ini yang kita mahukan adalah semangat kesukanan selain memupuk budaya yang sihat di negeri johor ini," kata beliau selepas penyampaian Cek Subsidi Pengelolaan Karnival Bangsa Johor 2022 di Kota Iskandar, di sini.

(Mohd Hairi Mad Shah (tengah) menyampaikan Cek Subsidi Pengelolaan Karnival Bangsa Johor 2022 di Kota Iskandar, Iskandar Puteri, Johor)

Karnival tersebut bakal diadakan di Muar pada tarikh 15 hingga 16 Oktober depan dengan penyertaan 1,848 peserta. Sementara itu mengulas mengenai perlawanan akhir bola sepak Piala FA di antara Johor Darul Takzim (JDT) dan Terengganu FC pada hari Sabtu ini, Mohd Hairi berkata beberapa skrin gergasi akan didirikan di beberapa venue di semua daerah negeri ini bagi memberi peluang kepada rakyat Johor memberikan sokongan kepada JDT.


Aaron, Wooi Yik dapat ‘durian runtuh’, terima insentif berjumlah RM500,000

KUALA LUMPUR, 7 September- Beregu lelaki nombor satu negara, Aaron Chia-Soh Wooi Yik hari ini menerima insentif berjumlah RM500,000 atas kejayaan mereka merangkul gelaran dunia sulung buat Malaysia, baru-baru ini.Presiden Persatuan Badminton Malaysia (BAM), Tan Sri Mohamad Norza Zakaria berkata daripada jumlah itu, mereka menerima RM250,000 setiap seorang daripada badan induk berkenaan serta beberapa penaja rasmi lain. Beliau berkata kejayaan dilakar gandingan ranking kelima dunia itu wajar menjadi inspirasi kepada semua pemain badminton negara."Kita berada di sini untuk meraikan kejayaan Aaron dan Wooi Yik kerana pencapaian mereka benar-benar cemerlang dan mereka berhak mendapat ganjaran hari ini, saya pasti akan ada banyak lagi insentif.“Saya juga berbesar hati untuk mengumumkan bahawa mereka telah memperbaharui kontrak sehingga penghujung 2024 dan mereka akan terus memberikan yang terbaik demi kegemilangan negara untuk layak ke Olimpik Paris 2024,” katanya kepada pemberita di Akademi Badminton Malaysia (ABM), Bukit Kiara hari ini.

(Presiden BAM, Tan Sri Mohamad Norza Zakaria)

Dalam pada itu, Wooi Yik berkata pemberian insentif berkenaan melonjak semangat beliau untuk memastikan slot layak ke Sukan Olimpik 2024 dapat dicapai dengan sokongan dan dorongan badan induk, penaja dan rakyat Malaysia. Beliau berkata mereka kini sudah kembali menjalani latihan sejak Isnin lalu untuk meningkatkan tahap ketahanan fizikal dan mental ketika berada dalam gelanggang sebagai persiapan menyertai kejohanan akan datang. Sementara itu, Aaron mengucapkan terima kasih kepada semua pihak yang mempercayai kebolehan mereka dan akan terus mempamerkan corak permainan bermutu tinggi. Pada 28 Ogos lepas, Aaron-Wooi Yik menewaskan juara dunia tiga kali, Mohammad Ahsan-Hendra Setiawan dari Indonesia 21-19, 21-14 untuk menamatkan penantian 45 tahun Malaysia meraih gelaran di kejohanan dunia yang berlangsung di Tokyo, Jepun, sekali gus menjadi wakil negara pertama memenangi pertandingan berprestij itu.


Rahadiazli kembali berlatih bersama TFC

KUALA NERUS, 7 September- Sensasi kehangatan perlawanan akhir Piala FA pada Sabtu ini mencipta pelbagai debaran khususnya buat Terengganu FC (TFC) berikutan insiden kecederaan penjaga gol mereka Rahadiazli Rahalim pada perlawanan sebelum ini dalam aksi Liga Super menentang Melaka United (MUFC). Namun setelah mendapat 'lampu hijau', beliau kembali ke padang untuk menjalani latihan bersama pasukan sekaligus memberi harapan yang besar buat skuad di bawah kendalian Nafuzi Zain ini.

(Penjaga gol TFC Rahadiazli Rahalim atau dikenali 'Abey')

Beliau yang mesra dikenali sebagai 'Abey' meletakkan harapan yang tinggi untuk kembali beraksi pada perlawanan penentu Piala FA yang amat dinantikan untuk bertemu Johor Darul Ta'zim(JDT) di Stadium Nasional Bukit Jalil walaupun kecederaan yang dialaminya belum pulih 100 peratus.  'Abey' yang juga penjaga gol skuad kebangsaan Bawah 23 tahun(B23) tekad untuk bersama-sama pasukan memburu gelaran di pentas akhir sepanjang kariernya sekaligus menamatkan kemarau 11 tahun pasukan untuk kembali menjulang trofi penuh keramat itu.  Terdahulu sewaktu aksi perlawanan Liga Super menentang Melaka United FC(MUFC) yang memihak kepada TFC berkeputusan 5-0 di laman sendiri, Rahadiazli terpaksa dikejarkan ke Hospital Sultanah Nur Zahirah(HSNZ), Kuala Terengganu setelah tidak sedarkan diri akibat bertembung dengan pemain lawan sewaktu cuba menyelamatkan bola dalam kotak penalti pada minit ke-46 permainan.  Menurut 'Abey' penjaga gol Terengganu FC, selepas berehat panjang , dia cuba untuk kembali beraksi."Saya untuk yang tahun lepas saya berehat panjang, tahun ini rezekiTerengganu masuk final memang semua orang hendak main. Ini saya anggap sebagai cabaran untuk saya masuk final dan satu dugaan," katanya kepada RTM.


Real Madrid waspada bertemu Celtic

GLASGOW, 7 September- Pengurus Real Madrid, Carlo Ancelotti menjangkakan saingan sengit bakal diberikan pasukan lawan, Celtic dalam aksi pertama Kumpulan F, awal pagi ini.Jelas beliau, pasukan lawan tidak akan memberikan laluan mudah kepada Real yang ketika ini dalam misi mempertahankan gelaran kejohanan.Jelas beliau, Celtic juga akan memanfaatkan aksi di laman sendiri sekali gus memerlukan Real lebih berwaspada dalam aksi tersebut."Perlawanan bakal berlangsung lebih sengit. Sama seperti kami, Celtic amat hebat dalam aksi di laman sendiri, mereka pasti akan melakukan yang terbaik. Kami juga telah bersedia untuk menghadapi apa jua kemungkinan dan kami mahu memulakan aksi Liga Juara-Juara Eropah ini dengan keputusan terbaik," kata Carlo Ancelotti.Selain Celtic, Real turut diundi dalam Kumpulan F bersama RB Leipzig, Shakhtar Donetsk.Perlawanan akan bermula pukul 3.00 pagi hari ini di Stadium Celtic Park.


SUKMA 2022: 55 pingat emas jadi sasaran kontinjen Johor

ISKANDAR PUTERI, 6 September- Johor menyasarkan 55 pingat emas pada Sukan Malaysia (SUKMA) 2022 yang bakal berlangsung di Kuala Lumpur, 16 September ini.Penambahan sasaran pingat berbanding 40 sebelum ini diumum Menteri Besar Johor, Datuk Onn Hafiz Ghazi ketika berucap pada Majlis Penyerahan Bendera Kontinjen SUKMA Johor 2022 di Iskandar Puteri.Kerajaan negeri juga katanya akan mempertimbangkan untuk menambah ganjaran bagi pemenang pingat dalam temasya tersebut. "Kita kena tengok, motivasi kalau kita mendapat pingat emas, pingat perak, dan juga pingat gangsa, saya akan berbincang bersama Exco untuk kita berikan habuan yang lebih untuk atlet- atlet, jadi motivasi buat mereka," katanya.

(Menteri Besar Johor, Datuk Onn Hafiz Ghazi)

Pada masa ini, insentif yang diberikan antara RM1,500 hingga RM3,000 bagi pingat emas, perak antara RM1000 hingga RM2,500 dan gangsa, RM750 hingga RM1,500.Dalam pada itu, Exco Belia, Sukan, Pembangunan Usahawan, Koperasi dan Sumber Manusia, Mohd Hairi Md Shah berkata, penambahan sasaran pingat itu menjadi tanggungjawab berat, namun tidak mustahil untuk dicapai."Hakikatnya, untuk mendapatkan 55 pingat emas tu, tidak mustahil, insyaallah, saya akan memastikan ketua – ketua, timbalan – timbalan ketua kontinjen, akan terus berada di sana untuk memastikan kebajikan, kata – kata peransang kepada atlet akan terus dijaga," ujarnya.

(Exco Belia, Sukan, Pembangunan Usahawan, Koperasi dan Sumber Manusia Negeri Johor, Mohd Hairi Md Shah)

Kontinjen Johor bakal dibarisi 781 individu terdiri daripada 526 atlet, 165 pegawai dan 90 urus setia.  Antara acara sukan disasarkan menyumbang pingat ialah kanu, olahraga, berbasikal, akuatik, menembak dan bola sepak.


SUKMA 2022: Kontinjen Negeri Sembilan sasar 23 kilauan emas

SEREMBAN, 6 September- Kontinjen Negeri Sembilan menyasarkan kutipan 23 pingat emas dan menghuni sekurang-kurangnya kedudukan kesembilan terbaik dalam temasya Sukan Malaysia (SUKMA) 2022.Menurut Menteri Besar, Datuk Seri Aminuddin Harun, antara sukan yang dilihat berpeluang meraih pingat termasuk wushu, olahraga, hoki dan e-sukan.Sasaran itu sekali gus memperbaiki rekod pada edisi SUKMA Perak 2018 dengan berada di tangga ke-12.Jelas Aminuddin, persediaan mental atlet cukup penting bagi berdepan persaingan yang bakal ditempuh sepanjang temasya berlangsung.

(Menteri Besar Negeri Sembilan, Datuk Seri Aminuddin Harun)

"Mereka kena tunjukkan dalam tempoh inilah prestasi sebenar yang mereka boleh buat malah lebih daripada itu jadi kalau mereka mempunyai pendirian begini saya yakin mereka akan dapat keputusan yang lebih baik daripada apa yang mereka rancangkan," katanya.Kontinjen Negeri Sembilan menghantar seramai 522 atlet dan pegawai, selain menyertai 28 daripada 31 acara yang dipertandingkan.


Pencapaian Datuk Azizulhasni, Bonnie diiktiraf

KUALA LUMPUR, 6 September-Jaguh Berbasikal Trek Negara, Datuk Azizulhasni Awang dan atlet Powerlifting Negara, Bonnie Bunyau Gustin dinobat sebagai Atlet Terbaik dan Atlet Para Terbaik pada Anugerah 100PLUS Perpaduan Persatuan Penulis-Penulis Sukan Malaysia (SAM) 2020/2021.Ini juga adalah gelaran keempat diraih Azizulhasni manakala kali kedua buat Bonnie Bunyau.Azizulhasni mengenepikan nama besar lain termasuk jaguh badminton perseorangan negara, Lee Zii Jia dan ratu terjun negara, Datuk Pandelela Rinong.Manakala Bonnie Bunyau mengatasi saingan terdekat iaitu atlet lompat jauh negara, Datuk Abdul Latif Romly dan jaguh para badminton negara, Cheah Liek Hou.

(Bonnie Bunyau diumum sebagai atlet para terbaik)

Mereka masing-masing membawa pulang wang tunai RM10,000 beserta trofi.Sementara itu Mendiang Datuk Sieh Kok Chi dan Allahyarham Datuk Seri Zolkples Embong diangkat sebagai penerima Anugerah Khas SAM.Dalam pada itu, Radio Televisyen Malaysia (RTM) menerima dua pengiktirafan dalam majlis Anugerah Perpaduan 100Plus SAM 2020/2021. Fauzi Marzauki mengungguli Ulasan Berita Terbaik kategori Media Elektronik 2020, manakala Shah Putra Taib Ahmad memenangi Laporan Khas Terbaik kategori Terbuka 2021.Fauzi menambat hati juri menerusi laporan 'Semangat Keramat S. Suresh' sementara Shah Putra mempertaruhkan laporan 'Sukan Negara di Mata Dunia'. "Dalam dokumentari ni kita paparkan antara sisi dan penceritaan orang ramai yang tidak tahu, kalau siapa yang ikuti tentang Suresh ini, kehidupan dia sebenarnya pada zaman kecil ada pergolakan keluarga, dari situ kita cuba paparkan kepada masyarakat sebab tidak ramai yang ketahui," katanya.

(Fauzi Marzauki mengungguli Ulasan Berita Terbaik kategori Media Elektronik 2020)

Fauzi dan jurukamera, Abdul Halim Mohd Yusoff membawa pulang membawa pulang RM4,000 sementara Shah Putra memenangi RM3,000. Majlis gilang-gemilang itu turut dihadiri Timbalan Menteri Belia dan Sukan, Datuk Seri Ti Lian Ker dan Menteri Perpaduan Negara, Datuk Halimah Mohamed Sadidque.


Agong dan Permaisuri ucap tahniah kepada skuad dodgeball lelaki negara

(Skuad dodgeball lelaki negara bergambar kenangan bersama pingat selepas muncul juara Kejohanan Dunia di Kanada)

KUALA LUMPUR, 6 September- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan tahniah kepada skuad dodgeball lelaki negara atas kejayaan menjuarai Kejohanan Dodgeball Dunia 2022 di Kanada semalam.Turut menzahirkan ucapan tahniah ialah Raja Permaisuri Agong Tunku Hajah Azizah Aminah Maimunah Iskandariah.Menerusi kenyataan di laman sosial rasmi Istana Negara hari ini, Seri Paduka berdua menzahirkan rasa sukacita dan bangga atas kejayaan tersebut sekali gus mengharumkan nama Malaysia di persada dunia.“Seri Paduka Baginda berdua turut menzahirkan ucapan tahniah kepada pemain negara, Carlos Goonting yang turut dinobatkan sebagai Pemain Paling Bernilai kejohanan.“Seri Paduka Baginda berdua juga menzahirkan harapan semoga pencapaian ini akan membakar semangat pemain untuk terus berlatih dan bekerja keras untuk kejohanan-kejohanan mendatang serta menjadi sumber inspirasi kepada seluruh rakyat Malaysia,” menurut kenyataan itu.Al-Sultan Abdullah dan Tunku Azizah turut menzahirkan ucapan selamat maju jaya kepada skuad Dodgeball negara dan mendoakan semoga mereka dilimpahi kejayaan cemerlang berterusan.Pada perlawanan berlangsung di Pusat Sukan Komuniti Saville, Edmonton itu, skuad lelaki negara yang berada pada ranking pertama dunia mencipta sensasi apabila mengungguli kejohanan tersebut dengan menewaskan pihak lawan 10-5 sekali gus mengulangi kejayaan pada edisi 2017 dan 2018. Skuad lelaki sebelum ini bergelar naib juara di Cancun, Mexico pada 2019.


Terbuka AS: Nadal tumbang awal, Swiatek jadi wanita Poland pertama ke suku akhir

(Iga Swiatek dari Poland semasa perlawanan pusingan ketiga perseorangan wanita kejohanan tenis Terbuka AS 2022 menentang pemain Jerman Jule Niemeier / AFP)

NEW YORK, 6 September- Rafael Nadal tumbang kepada kekalahan terawal Terbuka AS dalam tempoh enam tahun pada Isnin apabila dia disingkirkan oleh Frances Tiafoe manakala Iga Swiatek menjadi wanita Poland pertama mara ke suku akhir.Juara Terbuka AS empat kali, Nadal, yang membida kejuaraan Grand Slam ke-23, tewas 6-4, 4-6, 6-4, 6-3 dalam aksi 16 terakhir kepada Tiafoe yang berada di ranking ke-26.Kekalahannya berlaku hanya sehari selepas pemain nombor satu dunia dan juara bertahan Daniil Medvedev juga disingkirkan pada pusingan keempat oleh Nick Kyrgios."Saya tidak dapat mengatasi Tiafoe, dia sangat baik dalam aksi kali ini," kata Nadal yang berusia 36 tahun."Dia sangat pantas dan sangat muda. Saya tidak berada dalam masa itu lagi."Nadal menambah: "Saya tidak mampu meneruskannya. Dia lebih baik daripada saya."Tiafoe, 24, akan menentang Andrey Rublev, yang ditewaskannya lebih lima set pada pusingan ketiga pada 2021, untuk merebut tempat ke separuh akhir."Saya sangat gembira, saya hilang kata-kata. Dia antara yang terhebat sepanjang zaman dan aksi hari ini adalah mengkagumkan," kata Tiafoe yang sebelum ini hanya mara ke satu suku akhir Slam di Australia pada 2019."Sesuatu yang istimewa berlaku hari ini. Sejujurnya ketika saya mula-mula masuk ke gelanggang, saya belum bersedia dari segi mental dan cukup matang,"katanya.Juara Terbuka Perancis, Iga Swiatek bangkit daripada ketinggalan satu set untuk menewaskan lawan Jerman di ranking ke-108, Jule Niemeier, 2-6, 6-4, 6-0."Ia benar-benar memuaskan. Ini adalah suku akhir pertama saya di New York jadi saya sangat berbangga dengannya," kata Swiatek. - AFP

(Frances Tiafoe dari Amerika Syarikat memeluk Rafael Nadal dari Sepanyol selepas kemenangannya semasa perlawanan pusingan keempat perseorangan lelaki pada Selasa / AFP)


Tan Sri Mohd Daud kini pemilik saham majoriti KDA FC

ALOR SETAR, 5 September - Kedah Darul Aman Football Club (KDA FC) hari ini mengumumkan usahawan Tan Sri Dr Mohd Daud Bakar, sebagai pemilik saham terbesar Darulaman Football Club Sdn Bhd. Sebelum ini, Dr Mohd Daud merupakan Penaung KDA FC yang dilantik oleh Menteri Besar Kedah merangkap Presiden Persatuan Bola Sepak Kedah KFA Datuk Seri Muhammad Sanusi Md Nor."Beliau merupakan seorang usahawan dalam pelbagai bidang di samping memimpin beberapa agensi besar negara dan tepat pada masanya untuk membangunkan kelestarian kewangan, tadbir urus dan tata kelola, fasiliti, prasarana serta kualiti pemain dan kejurulatihan dalam KDA FC," menurut kenyataan KDA FC di sini hari ini.Tambahnya, selaras dengan era penswastaan kelab bola sepak di Malaysia, penambahan pegangan saham dilihat strategi lebih dinamik untuk menarik lebih banyak peluang perniagaan di era bola sepak moden.

(Tan Sri Dr Mohd Daud Bakar)

Dr Mohd Daud bergiat aktif memacu KDA FC sebagai penaung melalui pendanaan kelab serta jaringan besar dengan syarikat korporat."Fasa seterusnya peranan beliau akan lebih besar dengan menentukan hala tuju kelab bola sepak ke peringkat lebih tinggi. “Kelab merakamkan penghargaan kepada Menteri Besar, kerajaan negeri dan KFA, dalam memacu dengan cemerlang pasukan bola sepak Kedah dengan memperoleh kejayaan tempatan dan serantau, terutamanya dari aspek kewangan dan kemudahan infrastruktur untuk kegunaan pasukan,” katanya lagi.Pemilikan saham oleh individu seperti Dr Mohd Daud merupakan langkah awal KDA FC ke arah penswastaan sepenuhnya sebelum 2023.


Piala Tun Sharifah Rodziah: Tugas sukar Melaka United pertahan kejuaraan

(Majlis pengundian dan sidang media mengenai pra-perlawanan Piala Tun Sharifah Rodziah (PTSR) berlangsung di Wisma Persatuan Bolasepak Malaysia (FAM) hari ini/FOTO BERNAMA)

PETALING JAYA, 5 September - Pasukan bola sepak wanita Melaka United bakal berhadapan saingan sengit dalam kejohanan bola sepak wanita Piala Tun Sharifah Rodziah 2022 yang akan membuka tirainya esok di JSA Arena Setia Alam, Shah Alam.Ini kerana juara Piala Tun Sharifah Rodziah edisi 2019 itu, diundi dalam Kumpulan A bersama pasukan Pulau Pinang dan Sekolah Sukan Malaysia (SSM) Pahang, yang masing-masing merupakan juara Zon Utara dan Zon Tengah pada Liga Wanita Nasional (LWN), dalam satu majlis undian berlangsung hari ini.Selain tiga pasukan itu, skuad Sabah turut tersenarai dalam Kumpulan A.Mengakui kedua-dua pasukan itu merupakan saingan sengit buat skuad Melaka, Ketua Jurulatihnya S. Ganesan Pillay bagaimanapun optimis, skuad kendaliannya mampu mempertahankan gelaran juara piala wanita berprestij itu.

(Skuad wanita Melaka United/FOTO Facebook MUSA)

Beliau berkata keputusan undian itu adalah seimbang, meskipun Melaka merupakan satu-satunya naib juara tunggal dalam saingan LWN sebelum ini.“Memang ikutkan SSM Pahang dan Pulau Pinang adalah kumpulan yang kuat, tapi kita belum tengok lagi permainan mereka di padang.“Saya tengok Kumpulan A seimbang pasukannya. Dengan pemain saya yang komited, saya yakin dapat pertahankan kejuaraan,” katanya kepada Bernama selepas sidang media di Wisma Persatuan Bolasepak Malaysia (FAM) di sini hari ini.Sementara itu, Negeri Sembilan yang merupakan juara Zon Selatan LWN, dijangka tidak berhadapan masalah apabila diundi dalam Kumpulan B bersama Selangor dan Kelantan United, yang masing-masing merupakan naib juara LWN Zon Tengah dan Zon Utara.Kumpulan B, turut membabitkan pasukan Sarawak dalam perebutan tiket ke perlawanan peringkat kumpulan itu.Piala Tun Sharifah Rodziah yang membuka tirainya bermula esok hingga 11 Sept, berlangsung di JSA Arena Setia Alam, Shah Alam manakala perlawanan akhir diadakan di Stadium Bolasepak Kuala Lumpur, Cheras.- BERNAMA


Mainz lebur rekod bersih Gladbach

BERLIN, 5 September- Mainz menamatkan rekod tanpa kalah Borussia Moenchengladbach dalam aksi Bundesliga pada Ahad, yang menyaksikan bek kiri Aaron Martin menjaringkan gol kemenangan pada separuh masa kedua untuk meraih tiga mata penuh menerusi kemenangan 1-0.Gladbach mungkin menyamai mata dengan Bayern Munich dan Union Berlin di tempat ketiga dengan kemenangan di Borussia Park, tetapi terpaksa menelan pahit layangan kad merah ke atas Ko Itakura pada minit ke-53.Terdahulu, Hertha Berlin menang buat kali pertama musim ini dengan kejayaan 2-0 di Augsburg menyaksikan Dodi Lukebakio dan Marco Richter mencetak nama selaku penjaring.Freiburg mendahului carta buat masa ini menerusi perbezaan gol dengan Borussia Dortmund, selepas juara bertahan Bayern sebelum ini terikat 1-1 dengan Union pada Sabtu.-AFP


Nishimoto, Yamaguchi juara Terbuka Jepun

(Juara perseorangan wanita, Akane Yamaguchi / AFP)

OSAKA, 5 September-  Pemain tuan rumah, Kenta Nishimoto dan Akane Yamaguchi masing-masing memenangi gelaran perseorangan lelaki serta wanita pada aksi badminton Terbuka Jepun pada Ahad.Nishimoto yang juga pemain nombor ke-21 dunia, mengejutkan pilihan keempat dari Taiwan, Chou Tien-chen 21-19, 21-23, 21-17 sekali gus merangkul kejuaraan antarabangsa pertamanya, selepas tewas dalam enam perlawanan akhir sebelum ini.Kemenangan Nishimoto itu ibarat hadiah buat penyokong tuan rumah yang  bersorak selepas pilihan kedua dari Jepun, Kento Momota terdahulu tewas seawal pusingan pertama.Yamaguchi turut memberikan Jepun satu lagi kejuaraan untuk diraikan apabila menewaskan pemain Korea Selatan An Se-young 21-9, 21-15 dalam aksi final.Masih segar daripada kejuaraan dunia minggu lalu di Tokyo Yamaguchi tampak sukar untuk dihentikan apabila masih bertenaga untuk memenangi kejohanan ketiganya tahun ini.Dalam acara beregu wanita, Jeong Na-eun dan Kim Hye-jeong dari Korea Selatan menewaskan rakan senegara mereka Baek Ha-na dan Lee Yu-lim 23-21, 28-26 untuk muncul juara.Pasangan China, Liang Weikeng dan Wang Chan pula meraih kemenangan dalam aksi beregu lelaki, menewaskan pasangan Denmark Kim Astrup dan Anders Skaarup Rasmussen 21-18, 13-21, 21-17.Dalam acara beregu campuran, Dechapol Puavaranukroh dan Sapsiree Taerattanachai dari Thailand menewaskan pasangan Jepun Yuta Watanabe dan Arisa Higashino 16-21, 23-21, 21-18. - AFP

(Pemenang pingat emas Kenta Nishimoto dari Jepun (kiri) bergambar di podium selepas kemenangannya menentang Chou Tien-chen dari Taiwan (kanan)/AFP)


MotoGP: Bagnaia raih kemenangan keempat berturut-turut

MISANO ADRIATICO, 5 September- Francesco Bagnaia dari Itali memenangi MotoGP San Marino pada Ahad untuk meraih kemenangan keempat berturut-turut dan kini semakin mengekori rapat pendahulu kejuaraan, Fabio Quartararo.Pelumba Ducati itu menewaskan Enea Bastianini dalam aksi kemenangan mendebarkan di Misano Adriatico yang membezakannya dengan 30 mata daripada penyandang juara dunia Quartararo, yang menduduki tempat kelima.Bagnaia mendaki ke kedudukan kedua dalam senarai kejuaraan di hadapan Aleix Espargaro selepas pelumba Sepanyol itu menamatkan saingan di belakang penunggang Yamaha, Quartararo.Pelumba Aprilia Espargaro pula ketinggalan 33 mata di belakang Quartararo selepas dipintas oleh pelumba Perancis itu yang bermula di petak kelapan.Kemenangan Bagnaia dilihat sangat mengkagumkan kerana dia terpaksa bermula dari tempat kelima selepas penalti grid tiga petak yang dikenakan semasa latihan pada hari Jumaat.Selepas mendahului pada pusingan ketiga, Bagnaia meninggalkan Maverick Vinales dan kemudian Bastianini, rakan sepasukannya musim depan untuk meraih kemenangan keenamnya daripada 14 perlumbaan GP setakat musim ini.Rakan sepasukan Bagnaia, Jack Miller yang bermula dari pertama untuk kali kedua dalam karier MotoGPnya, namun menjadi salah seorang daripada lima pelumba yang mengalami kemalangan.Johann Zarco, Michele Pirro dan Pol Espargaro semuanya terbabas di selekoh pertama, manakala Miller dan Marco Bezzechi satu pusingan kemudian.Andrea Dovizioso menamatkan perlumbaan MotoGP terakhirnya di tempat ke-12.-AFP


Formula 1: Max Verstappen pamer kepahlawanan di laman sendiri

ZANDVOORT, 5 September- Juara dunia Max Verstappen memenangi perlumbaan keempat berturut-turut di Grand Prix Belanda di hadapan penyokong sendiri dengan pemandu Mercedes George Russell di tempat kedua di Zandvoort pada Ahad.Pelumba Ferrari, Charles Leclerc menduduki tempat ketiga manakala Lewis Hamilton di tempat keempat.“Saya berbangga menjadi orang Belanda,” kata Verstappen sambil mengambil satu lagi langkah tanpa henti ke arah gelaran dunia kedua berturut-turut."Ia bukanlah satu perlumbaan yang mudah. Sungguh luar biasa untuk menang di sini sekali lagi, ia sentiasa istimewa untuk memenangi perlumbaan di tempat sendiri,” tambah Verstappen yang turut dirai oleh barisan kru 'tentera oren'nya.Juara dunia itu, yang kini berada di puncak kariernya, melebarkan kedudukan dalam senarai pelumba keseluruhan dengan  kelebihan 109 mata selepas pusingan ke-15 musim 22 perlumbaan ini.Leclerc dan Sergio Perez, rakan sepasukannya di Red Bull yang menduduki tempat kelima, menekori dengan 201 mata.Verstappen, yang turut meraih mata untuk pusingan terpantas, boleh melangkah setapak lagi ke arah mahkota kejuaraan Formula 1 2022 di Monza minggu depan.-AFP


KBS yakin LTDL 2022 berlangsung ikut jadual

KUALA LUMPUR, 4 September - Menteri Belia dan Sukan, Datuk Seri Ahmad Faizal Azumu yakin penganjuran jelajah berbasikal Le Tour de Langkawi (LTDL) akan berlangsung seperti yang dijadualkan pada bulan depan.Menurut beliau, pihak Kementerian Belia dan Sukan juga amat menghargai kerjasama yang ditunjukkan oleh semua kerajaan negeri yang terlibat."Semua akan berjalan dengan lancar, saya harap orang ramai dapat memberikan sokongan dan membuka mata dunia untuk negara luar turut serta dalam acara lumba berbasikal ini," katanya kepada media selepas menghadiri Himpunan Mega Basikal Lipat Kebangsaan 2022!, di sini, hari ini.

(Faizal Azumu bersama Foldie Angkasapuri di Himpunan Mega Basikal Lipat Kebangsaan 2022! hari ini/FOTO FACEBOOK Faizal Azumu)

Tambahnya, penganjuran LTDL juga bakal mengukuhkan lagi keyakinan pelancong asing untuk datang ke Malaysia.LTDL 2022 bakal menampilkan saingan sejauh 1,183 kilometer membabitkan lapan peringkat bermula di Kuala Lumpur, Putrajaya, Negeri Sembilan, Pahang, Selangor, Perak, Pulau Pinang, Kedah dan berakhir di Pulau Langkawi.Perlumbaan jelajah berbasikal terulung di Asia itu dijadualkan berlangsung dari 11 hingga 18 Oktober ini.


Anugerah 100Plus Perpaduan SAM: Hampir 100 penyertaan bagi dua kategori baharu

KUALA LUMPUR, 4 September - Dua kategori baharu pada Anugerah 100Plus Perpaduan SAM 2020/2021 mendapat sambutan menggalakan dengan hampir 100 penyertaan diterima daripada pengamal media sukan tempatan.Presiden Persatuan Penulis-penulis Sukan Malaysia (SAM), Norismadi Abd Manap, berkata dua kategori berkenaan iaitu anugerah kewartawanan sukan perpaduan dan foto perpaduan bertujuan mengiktiraf penggiat media sukan tanah air yang turut memainkan peranan mewujudkan perpaduan dalam kalangan Keluarga Malaysia."Melalui kerjasama dengan Kementerian Perpaduan Negara, kita memberi peluang kepada ahli-ahli SAM untuk meluaskan karya dan menceburi sisi lain dalam penulisan sukan. “Bagi kategori fotografi perpaduan pula, jurufoto boleh mempamerkan kekreatifan mereka merakam momen bermakna berkaitan perpaduan dalam sukan,” katanya dalam kenyataan, di sini, hari ini.

(Presiden Persatuan Penulis-penulis Sukan Malaysia (SAM), Norismadi Abd Manap/FOTO FACEBOOK SAM)

Secara keseluruhan, hampir 200 penyertaan diterima bagi 17 anugerah kewartawanan melibatkan lapan kategori masing-masing bagi tahun 2020 dan 2021, serta satu penghargaan tertinggi iaitu Anugerah Siebel, yang menawarkan hadiah wang tunai RM7,000.Lapan kategori dipertandingkan adalah Laporan Berita Terbaik (media cetak), Laporan Berita Terbaik (media elektronik), Ulasan Berita Terbaik (media cetak), Ulasan Berita Terbaik (media elektronik), Laporan Khas Terbaik (terbuka) dan Fotografi Sukan Terbaik serta dua kategori Anugerah Perpaduan.Selain itu, dua lagi kategori iaitu Anugerah Atlet Terbaik dan Atlet Para Terbaik 2020/2021 dijangka menjadi tumpuan bagi melihat siapakah atlet negara yang bakal dinobatkan sebagai pemenang.Majlis anugerah yang dijadual berlangsung di sebuah hotel di Petaling Jaya, Selasa ini, menggabungkan dua edisi iaitu tahun 2020 dan 2021 dengan menawarkan keseluruhan hadiah wang tunai paling tinggi dalam sejarah penganjurannya bermula pada 1985 iaitu berjumlah RM109,000. - BERNAMA


'Malam Tanpa Kereta': KBS mahu Putrajaya jadi lokasi utama aktiviti riadah, berbasikal

(Menteri Belia dan Sukan, Datuk Seri Ahmad Faizal Azumu)

KUALA LUMPUR, 4 September- Kementerian Belia dan Sukan (KBS) telah mengadakan perbincangan bersama Kementerian Wilayah Persekutuan bagi mengadakan 'Malam Tanpa Kereta' atau 'Car Free Night' pada setiap malam minggu di Putrajaya.Menterinya, Datuk Seri Ahmad Faizal Azumu berkata, inisiatif itu bagi melindungi keselamatan orang ramai yang gemar berbasikal serta menjadikan Putrajaya sebagai antara lokasi utama bagi aktiviti riadah.Selain itu menurut beliau, 'Malam Tanpa Kereta' itu juga dilihat sebagai bukti bahawa KBS sentiasa menyokong aktiviti berbasikal di seluruh negara."Jika kita adakan 'car free night' tentu akan lebih ramai libatkan diri dan ini, kita perlu juga menjaga keselamatan mereka. "Car free night' saya percaya meletakkan Putrajaya sebagai satu 'map' kepada semua pengemar basikal dari seluruh Malaysia untuk datang beriadah," katanya.Ahmad Faizal berkata demikian selepas merasmikan Program Perhimpunan Mega Basikal Lipat Kebangsaan 2022 di ibu negara.Program itu disertai lebih 2,700 peserta dari 100 kelab basikal lipat di seluruh negara.

(Peserta yang menyertai Program Perhimpunan Mega Basikal Lipat Kebangsaan 2022)


MSBK 2022: Kejutan Azroy di Sepang

SEPANG, 4 September- Perlumbaan pusingan kedua Kejohanan Superbike Malaysia (MSBK) 2022.Pelumba Boon Siew Honda Racing Team, Azroy Hakeem Anuar mencipta impak pantas dalam penampilan sulung kategori 1000cc selepas menguasai perlumbaan pertama di Litar Antarabangasa Sepang, SIC.Azroy berjaya mengenepikan nama besar lain termasuk Kasma Daniel Kasmayudin dan Azlan Shah Kamaruzaman yang menamatkan perlumbaan masing-masing di kedudukan kedua dan ketiga.

Bermula di petak pertama, pelumba berusia 23 itu bagaimanapun dipintas Azlan Shah dan Zaqhwan Zaidi seawal selekoh pertama.Azroy bagaimanapun kembali merampas kedudukan pendahulu pada pusingan ke-5 dan menamatkan perlumbaan 0.880 saat di depan Kasma Daniel."Saya tidak jangka saya boleh habiskan race di atas podium, menang pulak, saya ingat saya nak sekurang-kurangnya berjuang dalam kelompok mereka, untuk pengalaman pertama."Tapi syukur alhamdulillah dan kalau boleh saya nak kekalkan momentum ini," kata Azroy ketika ditemui wartawan, di sini. Azroy sebelum ini bersaing dalam kancah 600cc pada pusingan pertama. Perlumbaan seterusnya akan berlangsung hari ini.


JDT terlepas bawa pulang tiga mata penuh, terikat seri 1-1 menentang Selangor FC

(Pemain Johor Darul Ta'zim La'vere Lawrence Corbin- Ong (tengah) diasak oleh pemain Selangor FC Quentin Cheng Jiun Ho (kanan) pada perlawanan bola sepak Liga Super Malaysia 2022 di Stadium Majlis Bandaraya Petaling Jaya (MBPJ) malam tadi/BERNAMA)

KUALA LUMPUR, 4 September- Hasrat Johor Darul Ta'zim (JDT) membawa pulang tiga mata penuh bagi memperkukuhkan kedudukan selaku pendahulu Liga Super terbantut selepas terikat seri 1-1 dengan Selangor FC di Stadium Majlis Bandaraya Petaling Jaya, malam tadi.Selaku pelawat, JDT, dibimbing Hector Bidoglio bagaimanapun pada mulanya selesa mendahului menerusi gol penalti dijaringkan Bergson Da Silva pada minit ke-33.Babak pertama perlawanan kemudian mempamerkan asakan bertali arus skuad Merah Kuning cuba mencari gol penyamaan, namun gagal menggoncangkan kubu pertahanan JDT sehingga wisel separuh masa pertama ditiup.Memasuki babak kedua perlawanan, kegembiraan JDT bagaimanapun tidak bertahan lama apabila giliran Selangor memecah kebuntuan pasukan mereka menerusi jaringan pemain import Brazil, Herlison Caion pada minit ke-65.Kedua-dua pasukan bagaimanapun gagal membuat sebarang jaringan tambahan sehingga wisel separuh masa kedua ditiup.

(Pemain Johor Darul Ta'zim Bergson Gustavo Silveira Da Silva (kiri) meraikan jaringannya bersama rakan sepasukan sewaktu menentang pasukan Selangor FC pada perlawanan bola sepak Liga Super Malaysia 2022 di Stadium Majlis Bandaraya Petaling Jaya (MBPJ) malam tadi/BERNAMA)

Di Kuala Nerus, Terengganu FC (TFC) berpesta gol membenam Melaka United 5-0 pada aksi di Stadium Sultan Mizan Zainal Abidin.Pasukan tuan rumah mendominasi permainan terlebih dahulu meledak gol pertama perlawanan pada minit ke-16 menerusi Kpah Sherman yang menanduk cantik bola hasil hantaran lintang pemain kebangsaan, Faisal Halim.

(Pemain Terengganu FC Mohamad Faisal Abdul Halim (kiri) diasak pemain Melaka United FC Muhammad Syazwan Andik Mohd Ishak (kanan) pada perlawanan Liga Super Malaysia 2022 di Stadium Sultan Mizan Zainal Abidin/BERNAMA)

Bersambung babak kedua, skuad Penyu kembali meneruskan asakan dan berjaya mencetak gol kedua pada minit ke-61, menerusi Nik Muhammad Sharif Haseefy Mohd Lazim sebelum kapten pasukan, Kipre Tchetche menambah jaringan ketiga lima minit kemudian.Pada minit ke-75, Tchetche menambah derita lawan apabila meledak gol keempat pasukan sebelum melengkapkan hatriknya pada minit ke-80.Pada aksi Liga Premier, Skuad Projek FAM-MSN menundukkan PDRM FC 1-0 di Stadium Bolasepak Kuala Lumpur, Cheras sementara Perak FC dihumban ke tangga terakhir liga selepas tewas 1-2 menentang UiTM FC di Stadium UiTM, Shah Alam.-BERNAMA


Agong berkenan tonton perlawanan akhir Piala Sultan Pahang 2022

(Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menyampaikan anugerah Pemain Terbaik Perlawanan kepada pemain Pasir Pekan FC Mohd Badri Radzi pada perlawanan akhir Piala Sultan Pahang 2022)

KUANTAN, 3 September - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan mencemar duli menonton perlawanan akhir Piala Sultan Pahang 2022 antara Semantan Troopers FC dan Pasir Pekan FC di Stadium Darul Makmur, Kuantan, petang tadi.  Pada perlawanan julung kali itu menyaksikan pasukan Pasir Pekan FC dari Kelantan muncul juara selepas menewaskan Semantan Troopers FC 2-1.  Selepas tamat perlawanan, baginda kemudian berkenan menyampaikan hadiah wang tunai berjumlah RM20,000 kepada Pasir Pekan FC bersama piala serta pingat. Manakala, Semantan Troopers FC menerima hadiah wang tunai berjumlah RM10,000 selaku tempat kedua dan KRU FC dari Kuala Lumpur meraih tempat ketiga membawa pulang wang tunai RM5,000 beserta pingat.  Turut berangkat pada perlawanan itu, anakanda baginda Pemangku Raja Pahang, Tengku Hassanal Ibrahim Alam Shah dan Tengku Arif Bendahara, Tengku Muhammad Iskandar Ri'ayatuddin Shah.

(Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan memberi tepukan ‘high-five’ kepada kanak-kanak yang menyertai Kejohanan Bola Sepak Akar Umbi Bawah 12 Tahun sempena Piala Sultan Pahang 2022 di Padang Sintetik Majlis Bandaraya Kuantan/ Foto BERNAMA)

Selain itu, turut mengiringi baginda Menteri Besar Pahang, Datuk Seri Wan Rosdy Wan Ismail serta barisan exco kerajaan negeri.  Sebelum itu, Al-Sultan Abdullah berkesempatan berangkat ke Karnival Bola Sepak Akar Umbi Bawah 12 Tahun yang diadakan sempena Piala Sultan Pahang 2022 di Padang Sintetik Majlis Bandaraya Kuantan.  Piala Sultan Pahang disertai lapan pasukan dengan empat daripadanya adalah dari Pahang iaitu Alam Mahkota, FC Jerantut, Semantan Troppers FC dan Yayasan Pahang Maintenance.  Manakala, empat pasukan lagi iaitu, Pasir Pekan FC dari Kelantan, Cyberjaya Teleflow dari Selangor, KRU FC (Kuala Lumpur) dan FC Kerteh (Terengganu). Kejohanan dengan format kalah mati itu diadakan bagi memuliakan Ulang Tahun Keputeraan Sultan Pahang.


Azroy kuasai perlumbaan pertama pusingan kedua MSBK 2022

(Pelumba Boon Siew Honda Racing Team, Azroy Hakeem Anuar ditemu bual Berita RTM selepasmemenangi perlumbaan pertama pusingan kedua Kejohanan Superbike Malaysia (MSBK) 2022)

SEPANG, 3 September - Pelumba Boon Siew Honda Racing Team, Azroy Hakeem Anuar mencipta impak segera dalam penampilan sulung beliau di kategori 1000 cc selepas menguasai perlumbaan pertama pusingan kedua Kejohanan Superbike Malaysia (MSBK) 2022 di Litar Antarabangsa Sepang (SIC).Azroy berjaya mengenepikan nama besar lain termasuk Kasma Daniel Kasmayudin dan Azlan Shah Kamaruzaman yang menamatkan perlumbaan masing-masing di kedudukan kedua dan ketiga.Bermula di petak pertama, pelumba berusia 23 itu bagaimanapun dipintas Azlan Shah dan Zaqhwan Zaidi seawal selekoh pertama.Azroy bagaimanapun kembali merampas kedudukan pendahulu pada pusingan kelima dan menamatkan perlumbaan 0.880 saat di depan Kasma Daniel."Saya tak jangka pun saya boleh habiskan perlumbaan di atas podium, menang pulak tu, saya ingat saya nak sekurang-kurangnya dalam kelompok mereka, berada dalam itu untuk pengalaman pertama tapi syukur Alhamdulillah, saya mempunyai kelajuan yang sangat bagus daripada mereka dan kalau boleh saya nak teruskan momentum ini dalam perlumbaan kedua dan ketiga," kata beliau selepas majlis penyampaian trofi perlumbaan pertama pusingan kedua MSBK 2022, di sini hari ini.

(Aksi pelumba Boon Siew Honda Racing Team, Azroy Hakeem Anuar pada perlumbaan pertama pusingan kedua Kejohanan Superbike Malaysia (MSBK) 2022 di Litar Antarabangsa Sepang)

Azroy sebelum ini bersaing dalam kategori 600cc pada pusingan pertama.Perlumbaan kedua dan ketiga pusingan kedua akan berlangsung esok.Dalam pada itu, pelumba Indonesia, Andi Farid Izdihar turut mencipta sensasi dalam penampilan pertama beliau di MSBK.Pelumba Astra Honda Racing Team itu menampilkan tunggangan bertenaga untuk menguasai saingan 600 cc.Tempat kedua dimenangi pelumba SIC Racing, Muhd Ibrahim Mohd Norrodin manakala Muhd Helmi Azman berpuas hati di kedudukan ketiga.


Keputusan MRI, tentukan tahap kecederaan Pearly Tan - ISN

KUALA LUMPUR, 3 September- Institut Sukan Negara (ISN) akan melakukan imbasan MRI (pengimejan resonans magnetik) bagi menentukan kecederaan dialami pemain beregu wanita badminton negara, Pearly Tan pada pusingan kedua Terbuka Jepun 2022, Khamis lepas.Ketua Pegawai Eksekutif ISN Ahmad Faedzal Md Ramli berkata imbasan MRI terhadap Pearly itu akan dilakukan pihaknya selepas pemain itu tiba dari Jepun dalam tempoh sehari dua lagi.“Setakat ini maklumat yang dimaklumkan dari pihak kami di Jepun adalah kecederaan di bahagian lutut dan berkemungkinan bersangkut paut dengan bahagian lain.“Tak dapat pastikan sama ada beliau alami ACL (ligamen krusiat anterior) kerana melalui imbasan MRI dan penelitian lanjut di sini baru dapat tahu tahap kecederaan,” katanya ketika ditemui selepas majlis pengenalan penaja Sukan Malaysia (SUKMA) ke-20 MSN 2022 di sini, semalam.Kecederaan dialami Pearly menyaksikan beliau mengakhiri perjuangan bersama pasangannya M. Thinaah sewaktu menentang lawan dari Korea Selatan Baek Ha Na-Lee Yu Lim dalam kejohanan berlangsung di Arena Maruzen Intec, Osaka.Selepas ketinggalan 11-16 dalam set penentuan, Pearly mengambil keputusan menarik diri dan meninggalkan gelanggang menggunakan kerusi roda dalam tangisan sementara wakil Korea Selatan itu mara ke suku akhir kejohanan.Dalam pada itu, Ahmad Faedzal memaklumkan pemain skuasy wanita negara, S. Sivasangari yang cedera selepas terlibat dalam kemalangan jalan raya Jun lepas, telah menunjukkan perkembangan positif dalam pertemuan mereka minggu lalu.“Dari segi psikologi, dia sangat positif, setakat ini  beliau patuhi proses pemulihan dengan baik,” tambahnya.Justeru, beliau berkata pihaknya bersama Majlis Sukan Negara (MSN) dan Persatuan Raket Skuasy Malaysia (SRAM) akan terus meneliti bentuk bantuan diperlukan Sivasangari bagi memastikan pemain itu dapat kembali ke gelanggang dalam keadaan bersedia tidak lama lagi.- BERNAMA


Serena tunduk dengan kekalahan Terbuka AS

NEW YORK, 3 September- Impian Serena Williams untuk menyelesaikan kisah dongeng dalam kariernya yang gemilang telah musnah pada hari Jumaat apabila ikon tenis itu terhempas dari Terbuka AS oleh pemain Australia, Ajla Tomljanovic.Williams yang berusia 40 tahun memberi isyarat bahawa dia merancang untuk bersara selepas Terbuka AS ditewaskan 7-5, 6-7 (4/7) 6-1 oleh Tomljanovic dalam masa yang melelahkan selama 3 jam 5 minit pertempuran.

(Pemain Amerika Syarikat Serena Williams beremosi dalam temu bual selepas perlawanan selepas tewas menentang pemain Australia Ajla Tomljanovic semasa perlawanan pusingan ketiga perseorangan wanita kejohanan Tenis Terbuka AS 2022 di Pusat Tenis Nasional USTA Billie Jean King di New York)

Williams, ikon sukan dan budaya yang mengumpul 23 gelaran perseorangan Grand Slam dalam kariernya selama 27 tahun, mencurahkan segala-galanya ke dalam satu perlawanan terakhir di hadapan orang ramai yang kejam di Stadium Arthur Ashe.Tetapi pemain veteran itu kelihatan layu pada set ketiga yang menentukan, letih dengan tuntutan persembahan heroik set kedua yang menyaksikannya menyamakan kedudukan dalam perlawanan seri.Ketika Tomljanovic mendahului 5-1 pada aksi ketiga, Williams menyeru setiap titik terakhir semangat juangnya untuk mengelakkan kekalahan, menyelamatkan lima mata perlawanan dalam perlawanan ketujuh maraton sebelum akhirnya tunduk.Selepas itu, Williams memberi tabik hormat kepada orang ramai, gembira apabila lagu Tina Turner "Simply the Best" dibunyikan di sekeliling tempat duduk.Ditanya oleh penemuduga di mahkamah sama ada terdapat kemungkinan dia akan melanjutkan kerjayanya, dia menjawab: "Saya tidak fikir begitu, tetapi anda tidak pernah tahu.""Ia adalah perjalanan yang menyeronokkan," katanya. "Ia adalah perjalanan dan perjalanan paling luar biasa yang pernah saya lalui, maksud saya, dalam hidup saya."Saya sangat berterima kasih kepada setiap orang yang pernah berkata, 'Pergi, Serena,' dalam hidup mereka. Saya sangat berterima kasih. Anda membawa saya ke sini."Williams memberikan pujian khas untuk ibu bapanya Richard Williams dan Oracene Price yang telah meletakkan dia dan kakaknya Venus di jalan menuju kegilaan."Semuanya bermula dengan ibu bapa saya," kata Williams. "Mereka berhak mendapat segala-galanya. Jadi saya sangat berterima kasih untuk mereka."Williams juga memberi penghormatan kepada kakaknya yang melihat dari tempat duduk."Saya tidak akan menjadi Serena jika tidak ada Venus, jadi terima kasih, Venus. Dia satu-satunya sebab Serena Williams pernah wujud," katanya.Tomljanovic dalam pada itu melahirkan rasa kecewa kerana karier Williams berkemungkinan berakhir."Saya berasa sangat menyesal hanya kerana saya menyayangi Serena sama seperti anda semua," katanya kepada orang ramai. “Apa yang dia lakukan untuk saya, untuk sukan tenis, adalah luar biasa."Saya tidak pernah terfikir saya akan mempunyai peluang untuk menentangnya dalam perlawanan terakhirnya apabila saya masih ingat menontonnya dalam semua perlawanan akhir itu, jadi ini adalah detik yang nyata untuk saya."Tomljanovic berkata dia juga tidak pernah merasakan kemenangan yang pasti.“Malah hingga ke titik terakhir, saya tahu dia berada dalam kedudukan untuk menang walaupun dia tewas 5-1,” katanya."Itu sahaja dia dan dia yang terhebat sepanjang zaman. Period."- AFP


UniMAP buru kejuaraan ke-13 SUKUM

ARAU, 3 September- Universiti Malaysia Perlis (UniMAP) berikrar bagi memburu kejuaraan kali ke-13 pada Kejohanan  Sukan Staf Universiti Awam Malaysia (SUKUM) yang bakal berlangsung pada 17 September hingga 24 September ini di Universiti Putra Malaysia (UPM).Naib Canselor UniMAP, Profesor Dr Zaliman Sauli berkata, sebelum ini UniMAP telah menjadi juara keseluruhan sebanyak 12 kali berturut-turut di kejohanan dwitahunan berkenaan sekali gus mengharapkan kontinjen UniMAP dapat mengekalkan kejuaraan edisi kali ini.Sasaran tersebut ditetapkan dalam usaha mengekalkan pencapaian selaku juara keseluruhan SUKUM yang disandang sejak tahun 2008 yang lalu.Tambahnya, atlet UniMAP berupaya mencapai kejayaan yang disasarkan sekiranya sentiasa fokus kepada kejayaan, berfikiran positif, mempunyai keyakinan tinggi dan tidak bersikap sambil lewa.Beliau memaklumkannya pada Majlis Penyerahan Bendera dan Amanat Naib Canselor Kejohanan SUKUM di Kampus UniMAP Kubang Gajah, Arau.Antara acara yang disasarkan menjadi penyumbang emas ialah olahraga, tenpin boling, bola tampar lelaki dan wanita, bola sepak senior, dart, badminton, dan petanque.Pada kejohanan SUKUM kali ini, UniMAP menghantar seramai 181 atlet dan pegawai untuk mengambil bahagian dalam 14 acara antaranya Badminton, Basikal, Bola Sepak (Senior), Bola Sepak (Veteran), Bola Tampar (Lelaki), Bola Tampar (Wanita), Dart, Olahraga, Tenpin Boling , Sepak Takraw, Ping pong, Golf, dan Catur.

(Naib Canselor UniMAP, Profesor Dr Zaliman Sauli menyerah bendera UniMAP kepadaPendaftar UniMAP yang juga Ketua Kontinjen SUKUM UniMAP, Saad Din.)


Kemenangan ke atas Penang FC kembalikan keyakinan Kedah

ALOR SETAR, 3 September- Kejayaan Kedah Darul Aman (KDA) FC meraih tiga mata berharga dengan menundukkan Penang FC 1-0 dalam aksi Liga Super malam tadi dapat mengembalikan keyakinan pasukan selepas prestasi kurang memberangsangkan dalam beberapa perlawanan sebelum ini.Pengendali KDA FC, Aidil Sharin Sahak berpuas hati dengan prestasi pemain-pemainnya dalam saingan di Stadium Darul Aman di sini.Katanya, penampilan lima pemain import dalam perlawanan itu juga berjaya meningkatkan prestasi pasukan dan KDA FC kini dianggapnya lengkap untuk meneruskan saingan serta mencipta lebih banyak kemenangan. “Saya harap dengan kemenangan ini dapat mengembalikan semula keyakinan, ia juga dianggap sebagai permulaan kepada pasukan yang kini lengkap dengan lima pemain import dapat diturunkan.“Sebagaimana kita tahu, pasukan Kedah sebelum ini tidak lengkap tanpa beberapa pemain import, jadi saya harap Kedah kembali menjadi pasukan yang kuat untuk bersaing dalam liga,” katanya pada sidang media selepas perlawanan itu malam tadi.Dalam perlawanan itu, KDA FC menang hasil jaringan tunggal oleh Wanja Ronald Ngah.Menurut Aidil Sharin, pasukannya kini perlu fokus menghadapi lawan seterusnya iaitu Melaka United FC di Stadium Hang Jebat pada 9 Sept yang dianggapnya sebagai perlawanan yang sengit dan mencabar.

Pengendali KDA FC, Aidil Sharin Sahak / FOTO FB kdafc.my

Sementara itu, pengendali Penang FC Zainal Abidin Hassan menzahirkan kekecewaannya dengan keputusan malam tadi dan mendakwa Ngah berada pada kedudukan offside sebelum jaringan dilakukan pada minit ke-55.“Saya perlu melihat kembali jika benar kita akan buat surat protes, itu amat penting,” katanya.Zainal Abidin berkata secara keseluruhan, anak buahnya telah mempamerkan permainan yang baik, namun gagal memanfaatkan beberapa peluang untuk membolosi gawang lawan. -BERNAMA


Aubameyang kembali ke Liga Perdana Inggeris, kemudi jentera serangan Chelsea

LONDON, 3 September- Chelsea sah mendapatkan khidmat penyerang Barcelona, Pierre-Emerick Aubameyang bagi saingan musim ini.Perpindahan tersebut menyaksikan Aubameyang diikat kontrak selama dua tahun dengan bayaran €12 juta euro.Pengumuman dibuat selepas jendela perpindahan ditutup secara rasmi, membawa Aubameyang kembali ke Liga Perdana Inggeris selepas hanya beberapa bulan meninggalkan Arsenal.Aubameyang sekali lagi akan bekerjasama dengan pengendali The Blues, Thomas Tuchel yang pernah membimbingnya di Borrusia Dortmund."Saya sangat gembira. Ia satu penghormatan untuk menjadi sebahagian daripada pasukan ini dan saya tidak sabar untuk bermula," kata Aubameyang kepada laman web Chelsea."Saya mempunyai beberapa urusan yang belum selesai dengan Liga Perdana jadi ia baik untuk kembali dan benar-benar mengujakan."Pengerusi Chelsea Todd Boehly menambah, Pierre-Emerick adalah penyerang elit dengan rekod prestasi yang terbukti dalam Liga Perdana dan kedatangannya menguatkan skuad kami selain boleh memberikan kami pilihan serangan baharu.Selain bayaran perpindahan, pemain pertahanan The Blues, Marcos Alonso turut menyertai Barcelona sebagai sebahagian daripada perjanjian yang dipersetujui.Selepas lima perlawanan musim ini, Chelsea yang kehilangan khidmat Romelu Lukaku dan Timo Werner berada di kedudukan ke-10 selepas hanya mengutip tujuh mata.


Kedah menang tipis ke atas Penang FC

ALOR SETAR, 3 September - Selepas hanya mengutip satu mata daripada tiga perlawanan terdahulu, Kedah Darul Aman FC akhirnya berjaya mengutip tiga mata penuh selepas menang tipis 1-0 ke atas pasukan jiran, Penang FC, dalam saingan Liga Super 2022, malam tadi.Penyerang import dari Cameroon Ronald Ngah Wanja, muncul wira Kedah apabila jaringannya sudah cukup membantu naib juara Liga Super 2021 itu, menang pada perlawanan yang berlangsung di Stadium Darul Aman.Aksi separuh masa pertama menyaksikan kedua-dua pasukan saling mengasak di antara satu sama lain, namun kedua-dua pasuan buntu untuk mendapatkan gol.Bersambung babak kedua, Kedah tidak menunggu lama untuk menceriakan penyokong mereka apabila Ronald akhirnya berjaya memecah kebuntuan, dengan mudah menolak masuk lorongan cantik Mohd Al Hafiz Harun untuk meletakkan tuan rumah di depan pada minit ke-55, dan kedudukan itu kekal sehingga perlawanan tamat.

(KDA FC kembali dilandasan kemenangan seterusnya mengutip 3 mata penting dalam kembali memperbaiki kedudukan carta liga/FOTO Facebook Kedah FC)

Kedah kini kekal di tangga ketujuh dengan 21 mata, manakala Penang FC pula masih di berada di tangga terbawah liga dengan tujuh mata. - BERNAMA


Australia tarik diri bida anjur Piala Asia 2023

SYDNEY, 2 September- Australia tidak akan meneruskan dengan tawaran rasmi untuk menjadi tuan rumah Kejohanan Bola Sepak Piala Asia (AFC) 2023.Sebaliknya, "sangat berminat" menganjurkan kejohanan wanita pada 2026."Persatuan Bola Sepak Australia hari ini memutuskan untuk tidak meneruskan, mengemukakan bidaan rasmi menganjurkan Piala Asia AFC 2023. "Tetapi mengekalkan minat yang tinggi untuk membida Piala Asia Wanita AFC 2026 dan merancang mengemukakan bidaan rasmi akhir tahun ini," katanya dalam satu kenyataan.China sepatutnya menganjurkan kejohanan 24 pasukan itu pada Jun dan Julai 2023, tetapi melepaskan hak penganjuran pada Mei lalu kerana melaksanakan dasar sifar Covid.Australia merupakan antara empat pesaing baharu yang diumumkan Konfederasi Bola Sepak Asia pada Julai lepas bersama-sama Korea Selatan, Qatar dan Indonesia.Keputusan bidaan akan diumumkan pada 17 Oktober.-AFP

(China sepatutnya menganjurkan kejohanan 24 pasukan itu pada Jun dan Julai 2023, tetapi melepaskan hak penganjuran pada Mei lalu kerana melaksanakan dasar sifar Covid)


Kian Meng-Pei Jjing kandas di suku akhir Terbuka Jepun

(Tan Kian Meng-Lai Pei Jing/File foto)

TOKYO, 02 September- Hasrat baregu campuran negara, Tan Kian Meng-Lai Pei Jing untuk mara ke separuh akhir tidak kesampaian apabila tumpas di tangan pasangan dari China, Wang Yi Lyu-Huang Dong Ping 16-21, 15-21.Wang Yi Lyu-Huang Dong Ping yang juga pemenang pingat emas Olimpik Tokyo 2020 bagaimapun dipaksa bekerja keras oleh beregu Malaysia sebelum menang set pertama.Sebaik memasuki set kedua Kian Meng-Pei Jing terus memberi saingan sengit namun pengalaman beregu pilihan ke-5 kejohanan itu nyata gagal digugat.


Terbuka AS: Pasangan adik beradik Williams tersingkir pada pusingan pertama

(Pemain AS Serena Williams dan Venus Williams menentang pemain Republik Czech, Lucie Hradecka dan Linda Noskova semasa perlawanan pusingan pertama beregu wanita kejohanan Tenis Terbuka AS 2022 di Pusat Tenis Nasional USTA Billie Jean King di New York, pada 1 September 2022 / AFP)

NEW YORK, 2 September- Kempen beregu Serena dan Venus Williams di Terbuka Amerika terhenti seawal pusingan pertama Terbuka Amerika apabila pasangan adik-beradik yang bersatu semula itu disingkirkan gandingan Czech Lucie Hradecka dan Linda Noskova.Perlawannan tersebut turut dikhabarkan sebagai perlawanan terakhir mereka bersama sebagai beregu selepas tewas 7-6 (7/5), 6-4 di Stadium Arthur Ashe.Gandingan kakak adik itu, pemenang 14 mahkota Grand Slam dan tiga pingat emas Olimpik tidak bermain bersama dalam mana-mana kejohanan beregu sejak 2018.Tetapi mereka telah diberikan wild card dalam undian untuk Terbuka AS tahun ini hanya beberapa minggu selepas Serena menyatakan dia merancang untuk bersara selepas kejohanan itu.Pada Rabu, Serena mengekalkan kempen perseorangan Terbuka AS dengan aksi mengkagumkan, membuatkan penonton di Arthur Ashe terpesona.Tetapi situasi berlainan pada Khamis apabila dua beradik itu beraksi dengan perlawanan pembukaan sesi malam.Ketika Serena mempamerkan kecemerlangan yang telah menyerlahkan persembahan perseorangannya minggu ini, kakaknya Venus bergelut untuk mencari prestasi terbaiknya menentang duo Czech.Pasangan beradik Williams itu tidak dapat memanfaatkan dua peluang untuk mendapatkan servis penting dalam set pertama, dan terpaksa 'membayar pada harga tinggi' apabila Hradecka dan Noskova meraih keputusan seri.Didorong oleh persembahan set pembukaan mereka, gandingan Czech itu terus mempamerkan aksi terbaik merekala pada set kedua dan tidak lama kemudian mencatat mata 4-1 di depan.Pasukan Williams sebaliknya enggan terus mengalah dan akhirnya mengekalkan semula kedudukan pada mata 4-4.Tetapi harapan untuk kemunculan semula epik telah dipadamkan dengan pantas oleh gandingan Czech itu dengan menyaksikan Noskova selesa memegang servis untuk mendahului 5-4.Gandingan Czech itu kemudian mengambil tiga mata perlawanan pada 0-40 pada servis Serena, menukar peluang kedua untuk meraih kemenangan.Serena akan kembali ke Flushing Meadows pada hari Jumaat bagi melanjutkan kempen perseorangannya dengan pertembungan pusingan ketiga menentang pemain Australia, Ajla Tomljanovic -AFP

(Venus Williams dan Serena Williams dari Amerika Syarikat berjabat tangan dengan Linda Noskova dan Lucie Hradecka dari Republik Czech selepas ditewaskan semasa perlawanan Pusingan Pertama Beregu Wanita pada Hari Keempat Terbuka AS 2022/AFP)


Aksi Liga Super: Sabah FC terikat 2-2 dengan Kuala Lumpur (KL) City FC

KOTA KINABALU, 2 September - Sabah FC berjaya mengikat Kuala Lumpur (KL) City FC dengan keputusan dua sama dalam aksi yang berlangsung di Stadium Likas, malam tadi.Dalam perlawanan tersebut, KL City mendahului seawal minit kelima apabila pemain pertahanan Giancarlo Gallifuoco menanduk kemas bola sepakan percuma kapten Paolo Josue.Sabah kemudian cuba mengasak bertali arus ke kubu pasukan pelawat dengan beberapa cubaan bahaya ke gawang gol, namun kecekapan penjaga gol lawan Kevin Ray Mendoza berjaya menidakkan percubaan tuan rumah.

(Perlawanan aksi Liga Super antara Sabah FC dan Kuala Lumpur (KL) City FCdi Stadium Likas)

Mendoza akhirnya tewas dengan asakan Sabah pada minit ke-47 apabila pemain pertahanan kebangsaan Dominic Tan bijak memanfaatkan kesilapan Gallifuoco dan Akram Mahinan yang gagal mengeluarkan bola di depan pintu gol.Akram menebus kesilapan itu apabila menanduk masuk bola sepakan percuma Josue pada minit ke-61 sekali gus membolehkan KL City FC mendahului 2-1.Kedudukan itu tidak kekal lama apabila pemain sayap Sabah FC, Saddil Ramdani muncul wira buat pasukannya menerusi gol penyamaan pada minit ke-85.


FAM pertaruh pengalaman Elavarasan teraju skuad B-23

KELANA JAYA, 2 September- Persatuan Bolasepak Malaysia (FAM) mengumumkan pelantikan Penolong Ketua Jurulatih Kebangsaan, E. Elavarasan sebagai Ketua Jurulatih Bawah 23 tahun Kebangsaan yang baharu.Jawatan berkenaan kosong selepas FAM pada 13 Julai lalu melepaskan pengendali dari Australia, Brad Maloney secara persetujuan bersama kedua-dua belah pihak.Elavarasan akan dibantu Juan Torres Garrido dari Sepanyol sebagai penolong ketua jurulatih.Jurulatih tempatan, Kris Yong menggalas jurulatih penjaga gol dan dua jurulatih Korea Selatan iaitu Jihyeon Park sebagai jurulatih kecergasan manakala Lee Jeyoon sebagai jurulatih analisis persembahan. "Pelantikan sebagai Ketua Jurulatih skuad B-23 negara ini selari dengan matlamat kita untuk mencari pelapis bagi skuad kebangsaan. Kita latih pemain muda ini agar mereka dah bersedia untuk ke skuad utama. Ia merupakan satu tanggungjawab yang berat dan mencabar tetapi kita ada barisan kejurulatihan dari Eropah dan Korea Selatan untuk kita bentuk bakat muda negara," kata Elavarasan kepada pemberita RTM.

(Ketua Jurulatih B-23 negara yang baharu, E.Elavarasan)

Biarpun telah dilantik sebagai Ketua Jurulatih B-23, Elavarasan masih mengekalkan jawatan penolong ketua jurulatih skuad Harimau Malaya.


Tiga beregu negara layak ke suku akhir Terbuka Jepun

OSAKA, 2 September- Tiga beregu negara berjaya tempah tiket ke suku akhir Badminton Terbuka Jepun.

Mereka terdiri daripada dua beregu campuran, Tan Kian Meng-Lai Pei Jing dan Hoo Pang Ron-Toh Ee Wei serta beregu lelaki negara, Ong Yew Sin-Teo Ee Yi.

Beregu campuran negara, Tan Kian Meng-Lai Pei Jing mempamerkan aksi cemerlang untuk mara ke suku akhir Terbuka Jepun selepas menyingkirkan lawan dari Taiwan, Yang Po Hsuan-Hu Ling Fang dalam pertarungan tiga set.Pada aksi yang berlangsung di Maruzen Intec Arena, Osaka itu Kian Meng- Pei Jing terlebih dahulu dikejutkan lawan mereka 14-21 di set pertama.Namun, pasangan negara bangkit dengan aksi lebih kemas di set kedua untuk menang 21-11 sekali gus memaksa permainan diteruskan ke set ketiga.Dalam set penentuan, Kian Meng-Pei Jing terus dicabar hebat oleh beregu dari Taiwan sehingga terikat 15 sama.Pilihan ketujuh kejohanan itu kemudian berjaya mengekalkan ketenangan dan mengatasi tekanan dengan baik untuk menutup set tersebut dengan kejayaan 21-15.Di suku akhir nanti, mereka bakal berdepan beregu dari China, Wang Yi Lyu-Huang Dong Ping. Gandingan Ong Yew Sin-Teo Ee Yi akan bertemu lawan dari Korea Selatan, Choi Sol Gyu-Kim Won Ho manakala Hoo Pang Ron-Toh Ee Wei pula akan berentap menentang pasangan beregu pilihan kejohanan, Zheng Si Wei-Huang Ya Qiong yang akan berlangsung hari ini.


Dua wira badminton negara akan terima habuan tambahan

SEPANG, 1 September - Dua wira badminton negara, Aaron Chia dan Soh Wooi Yik akan menerima insentif tambahan daripada kerajaan atas kejayaan mereka merangkul gelaran dunia sulung buat Malaysia, baru-baru ini. Perkara itu diumumkan Menteri Belia dan Sukan Datuk Seri Ahmad Faizal Azumu.

(Menteri Belia dan Sukan Datuk Seri Ahmad Faizal Azumu ketika ditemui media di sini)

Menurut Datuk Seri Ahmad Faizal, ganjaran khas itu merupakan tambahan kepada habuan RM20,000 seorang di bawah Skim Hadiah Kemenangan Sukan (SHAKAM).Bagaimanapun, beliau tidak mendedahkan jumlah habuan berkenaan."Tapi kita merasakan, ini kejayaan pertama anak malaysia di pentas kejohanan badminton dunia, maka tentunya kbs (kementerian belia dan sukan) akan memastikan ganjaran atau sumbangan selain daripada shakam akan diberikan kepada mereka. Kita akan bagi lebih, tapi jumlahnya saya tidak akan umumkan sekarang… kita nak mereka menang berkali-kali," katanya pada sidang media selepas menyambut kepulangan Aaron-Wooi Yik di Lapangan Terbang Antarabangsa Kuala Lumpur (KLIA).Ahad lalu, Aaron-Wooi Yik mencipta sejarah sebagai pasangan pertama Malaysia memenangi gelaran dunia selepas 45 tahun dengan menewaskan gandingan berpengalaman dari Indonesia, Mohammad Ahsan-Hendra Setiawan pada final di Tokyo, Jepun.Sebelum ini, beregu ranking kelima dunia itu bakal menerima insentif RM150,000 seorang daripada Persatuan Badminton Malaysia dan RM50,000 seorang daripada penaja Yonex.


KUALA LUMPUR, 1 September- Kejohanan Sukan Kanu Antarabangsa terbesar Asia Tenggara akan berlangsung di Pahang pertama kali diadakan bermula 7 hingga 11 September menawarkan hadiah keseluruhan RM300,000.Ini dikenali Pahang Ocean Paddle International Challenge POCIC 2022 berlangsung selama lima hari di setiap pantai popular terpilih di negeri itu sejauh keseluruhan hampir 240 kilometer.

(Ketua Pegawai Eksekutif Stagemaker, Emir Abdul Jalal ketika ditemui media pada sidang media khas di sini)

Jelas Ketua Pegawai Eksekutif Stagemaker, Emir Abdul Jalal mengesahkan pendayung profesional serta juara dunia dari New Zealand ,Australia ,Afrika Selatan dan lain-lain lagi sertai dengan lebih 200 penyertaan setakat ini dari dalam dan luar negeri."Tapi kita mampu menarik minat tiga bekas juara dunia satu adalah Daniel Mackenizie daripada New Zealand seorang wanita juara dunia 2019 iron woman selama empat tahun banyak event dia masuk dia kan hadir kemudian lelaki ada bekas under 23 Australia Champion Mankenzie Hainen lagenda 2014 dan 2015 David Mockay," katanya di sini.Tambahnya lagi objektif utama penganjuran kanu antarabangsa ini diadakan adalah mempromosikan sukan kanu serta produk pelancongan bagi negeri Pahang.Seterusnya mewujudkan gaya hidup baharu bersukan kanu dengan dijangka bakal melahirkan pelayar kanu profesional negara tiga atau empat tahun ke depan.Selain itu akan disiarkan secara langsung menerusi youtube selama lima jam pada setiap acara berlangsung selama 25 jam termasuk highlights keseluruhannya.


LIGC sekali lagi jadi tuan rumah kejohanan golf MSSM

LABUAN, 1 Sept - Kelab Golf Antarabangsa Labuan (LIGC) dipilih buat kali kedua menjadi venue bagi kejohanan golf Majlis Sukan Sekolah Malaysia (MSSM) 2022 yang akan berlangsung pada 5 hingga 7 Sept ini.LIGC menjadi tuan rumah kejohanan itu pada 2019 sebelum dua tahun terhenti akibat pandemik COVID-19.Pengarah Jabatan Pendidikan Labuan Yusup Mohamad berkata sebanyak 192 pemain golf muda lelaki dan perempuan dari 16 negeri termasuk Wilayah Persekutuan Labuan telah mengesahkan penyertaan mereka dalam kejohanan tahun ini.“Labuan sekali lagi diberi peluang untuk menjadi tuan rumah pada acara sukan sekolah berprestij ini di padang golf antarabangsa LIGC yang mencabar. “Pemilihan venue dibuat berikutan kejayaan kami dalam menganjurkan acara itu pada 2019 dan kami berterima kasih kepada pegawai Kementerian Pendidikan atas kepercayaan dan keyakinan mereka terhadap kami,” katanya kepada Bernama hari ini.

Yusup berkata beberapa pemain golf muda berpotensi yang mempunyai harapan cerah dalam sukan ini akan beraksi dalam kejohanan itu.Pada 2019, Selangor muncul juara keseluruhan kejohanan golf MSSM dengan mengumpul 400 mata daripada acara 12 individu dan pasukan untuk tiga kategori iaitu bawah (B) 12, 15 dan 18 tahun.Naib juara keseluruhan, Sarawak pula mendapat 262 mata dengan kejayaan terbaiknya ialah merangkul gelaran juara bagi kategori individu dan pasukan lelaki B15.Timbalan Presiden LIGC Rithuan Ismail berkata pemilihan LIGC itu ialah satu pengiktirafan kepada kualiti padang golf dan pengurusan kelab golf itu. - BERNAMA


Skuad renang Wilayah Persekutuan sasar lapan emas

KUALA LUMPUR, 1 September- Perkembangan Sukan Malaysia (SUKMA) ke-20.Skuad renang lelaki Wilayah Persekutuan diletakkan sebagai sandaran utama dalam misi memburu sasaran lapan pingat emas.

Jurulatih, Daniel Bego yakin, Khiew Hoe Yean yang meraih empat emas dan dua perak pada edisi lalu, akan terus menyinar pada temasya kali ini.Jelas beliau, selain Hoe Yean, enam muka baharu diharap dapat mampu membantu mencapai misi tersebut."Saya rasa kali ini atlet baru adalah 80 peratus, mereka semua pun ada peluang untuk bagi kejutan. Persaingan sangat sengit, tapi saya rasa kita boleh ada harapan untuk buat sesuatu yang lebih bagus," katanya.Sementara itu, seorang lagi jurulatih Shazali Salleh optimis skuad renang Wilayah Persekutuan mempunyai barisan mantap memburu kilauan pingat."Kita mempunyai perenang harapan seperti Steve Khiew, Sebastian Soon dan Jayden Tan antara muka baharu, Bryan Leong mereka adalah kita punya perenang harapan yang kita sasarkan untuk kategori perseorangan," katanya.Acara renang akuatik menawarkan keseluruhan 36 pingat emas. SUKMA ke-20 akan membuka tirai pada 17 September ini.


Aaron Chia bakal terima insentif daripada kerajaan negeri Melaka

MELAKA, 1 September- Pemain beregu lelaki negara yang berjaya bergelar juara dunia kelahiran Melaka, Aaron Chia, bakal menerima insentif daripada kerajaan negeri Melaka. Ketua Menteri, Datuk Seri Sulaiman Md Ali berkata, kejayaan aaron bersama pasangannya Soh Wooi Yik, yang menamatkan penantian gelaran sulung Malaysia di pentas Kejohanan Badminton Dunia pada edisi ke-27 yang berlangsung di Tokyo, Jepun baru-baru ini amat membanggakan negara.

(Aaron dan pasangan beregunya Soh Wooi Yik / Foto badmintonphoto_official )

Katanya, melalui Majlis Mesyuarat Kerajaan Negeri Melaka (MMKN) baru-baru ini telah membincangkan berkenaan perkara berkenaan namun belum memutuskan bentuk insentif yang akan diberikan. "Mesyuarat baru-baru ini majlis kerajaan negeri ada juga membincangkan kita akan memberikan saguhati seperti biasa pada mana-mana acara sukan anak-anak Melaka yang terlibat menaikkn nama negeri melaka yang asal dari Melaka akan diberikan saguhtai yg berpatutan atas sumbang bakti mereka yg menaikkan nama secara langsung menaikkan nama Melaka” katanya di sini.


Wu Yibing lakar sejarah pemain China pertama mara ke pusingan ketiga Terbuka AS

(Pemain tenis China, Wu Yibing / AFP)

NEW YORK, 1 September- Wu Yibing mencipta sejarah pada Rabu apabila menjadi pemain pertama dari China mara ke pusingan ketiga Terbuka Amerika Syarikat.Pemain berbakat berusia 22 tahun itu menewaskan lawan dari pusingan kelayakan pemain Portugal Nuno Borges dalam aksi drama lima set.Wu bangkit daripada ketinggalan untuk menutup kemenangan 6-7 (3/7), 7-6 (7/4), 4-6, 6-4, 6-4 dalam masa 3 jam 47 minit.Wu adalah pemain pertama dari China yang mara ke pusingan ketiga mana-mana kejohanan Grand Slam sejak Kho Sin-Khie mencapai peringkat yang sama di Wimbledon pada 1946.Kebangkitan Wu muncul selepas lebih banyak kejayaan untuk China dalam undian wanita, di mana Wang Xiyu mengejutkan pilihan ketiga Maria Sakkari untuk mara ke pusingan ketiga Grand Slam buat kali pertama.Wang, di ranking ke-75, bangkit daripada ketinggalan satu set untuk menumbangkan lawannya dari Greece, yang mara ke separuh akhir tahun lalu, 3-6, 7-5, 7-5 dalam pertembungan dua jam 43 minit.Pemain kidal itu seterusnya akan menentang Alison Riske-Amritraj dari Amerika Syarikat untuk tempat ke pusingan 16 terakhir."Saya hanya cuba yang terbaik untuk menyelamatkan setiap bola," kata Wang yang berusia 21 tahun dalam temu bualnya di gelanggang. "Saya cuba dan belajar."Wang, juara remaja 2018 di Terbuka AS, turut disertai pada pusingan ketiga oleh Zhang Shuai, yang menewaskan pemain Slovakia Anna Karolina Schmiedlova 7-5, 6-1.Dua lagi pemain wanita China, Zheng Qinwen dan Yuan Yue bermain perlawanan pusingan kedua pada Khamis. -AFP

(Pemain tenis China, Wu Yibing / AFP)


Pemain Bola Sepak Lee Tuck kini sah warganegara Malaysia

KUALA LUMPUR, 1 Sept- Pemain tengah Sri Pahang FC Lee Tuck kini sah mendapat taraf  warganegara Malaysia selepas melengkapkan proses naturalisasi.Perkembangan itu diumumkan oleh pemain berusia 34 tahun itu menerusi hantaran dalam Instagram beliau malam tadi.

(Lee Tuck berkongsi kegembiraan menerusi hantaran di laman sosial Instagram beliau malam tadi / Foto Ig Lee Tuck)

“Hari ini (semalam) akhirnya dan secara rasminya saya boleh katakan saya warganegara Malaysia.“Saya sangat bersyukur mendapat kewarganegaraan Malaysia. Proses ini perjalanan yang sukar dengan membuat pengorbanan untuk sampai ke sini tetapi ia peluang yang tidak dapat saya lepaskan,” tulisnya.Pemain kelahiran Huddersfield, England itu melahirkan penghargaannya kepada pemimpin tertinggi Sri Pahang terutama pemilik kelab bola sepak itu Tengku Abdul Rahman Sultan Ahmad Shah kerana menyokong beliau sepanjang proses naturalisasi berjalan.“Saya juga ingin berterima kasih kepada keluarga tercinta dan kawan rapat,” katanya.Tuck telah bermain dalam Liga Malaysia (Liga-M) sejak 2017 apabila menyertai pasukan Negeri Sembilan sebelum berhijrah ke Terengganu FC pada 2018 dan bersama Sri Pahang pada musim lepas.Sri Pahang sebelum ini dilaporkan cuba untuk menjadikan Tuck dan pemain kelahiran Argentina, Sergio Aguero sebagai pemain naturalisasi, bagaimanapun status Aguero yang bermain dalam Liga-M sejak 2017, masih belum dapat disahkan lagi.Untuk rekod, Malaysia sebelum ini sudah mempunyai tiga pemain naturalisasi iaitu Mohamadou Sumareh, Liridon Krasniqi dan Guilherme De Paula yang pernah menyarung jersi Harimau Malaya.- BERNAMA


Mengaku hisap ganja, Schooling mohon maaf

SINGAPURA, 1 September- Satu-satunya pemenang pingat Olimpik Singapura, Joseph Schooling tampil dengan permohonan maaf pada Selasa kerana mengambil ganja semasa mengambil bahagian dalam Sukan Sea, Mei lalu.Ia merupakan satu kesalahan yang membawa hukuman berat di negara asalnya.Singapura mempunyai beberapa undang-undang dadah yang paling keras di dunia, yang menyaksikan rakyat dan penduduk tetapnya berdepan hukuman penjara 10 tahun jika didapati mengambil bahan terlarang di luar negara itu.Atlet renang yang menjalani perkhidmatan ketenteraan wajib selama dua tahun, didapati negatif dadah tetapi mengaku menghisap ganja di luar negara pada Mei, kata kementerian pertahanan dalam satu kenyataan berasingan lewat Selasa.Schooling, 27 tahun diberi amaran dan akan diletakkan pada rejim ujian air kencing yang diawasi selama enam bulan, tambah kementerian itu.Pemenang pingat emas Rio 2016 dalam acara 100m kupu-kupu ; satu-satunya emas Olimpik Singapura dalam sejarah memohon maaf dalam satu kenyataan tetapi tidak memberikan butiran mengenai rancangannya untuk kerjaya renangnya.“Saya melakukan kesilapan dan saya bertanggungjawab atas apa yang saya lakukan... saya tidak akan mengecewakan kamu (Singapura) lagi,” katanya.Schooling mencetuskan sensasi di Rio 2016 apabila menewaskan Michael Phelps untuk memenangi acara 100m kupu-kupu.Tetapi juara Olimpik pertama negara kota itu melepaskan gelarannya selepas gagal layak dalam acara yang sama di Tokyo tahun lalu. -AFP

(Atlet renang Singapura, Joseph Schooling / REUTERS)


Sukan Malaysia ke-20: Kontinjen WP mahu rampas gelaran juara dari Terengganu

KUALA LUMPUR, 31 Ogos- Menjelang Sukan Malaysia ke- 20 yang akan berlangsung dari 16 hingga 24 September ini, tuan rumah, Kontinjen Wilayah Persekutuan diletakkan sasaran merampas gelaran juara keseluruhan daripada Terengganu.Sasaran itu diumumkan Menterinya, Datuk Seri Dr Shahidan Kassim.Beliau turut memaklumkan kontinjen tuan rumah akan diperkuatkan dengan 603 atlet terdiri daripada 351 lelaki dan 252 wanita.Ujarnya, kontinjen Wilayah Persekutuan akan mengambil bahagian dalam kesemua 31 sukan yang dipertandingkan, selain dua sukan demonstrasi iaitu silambam dan kabaddi."Persiapan juga kini telah mencapai tahap 90 peratus dengan setiap atlet terlibat menjalani latihan fasa terakhir," katanya.

(Menteri Wilayah Persekutuan, Datuk Seri Dr Shahidan Kassim/ BERNAMA)

Pada edisi ke-19 di Perak, Wilayah Persekutuan menamatkan cabaran di kedudukan kedua dengan 52 pingat emas, 38 perak dan 49 gangsa.


1,000 peserta bakal sertai Kejohanan Terbuka Silat Gayong Malaysia

PUNCAK JALIL, 31 Ogos - Seramai 1,000 peserta bakal menyertai Kejohanan Terbuka Silat Gayong Malaysia yang akan diadakan di Ara Damansara pada 9 hingga 10 September ini.Guru Latih Kanan, Persatuan Seni Silat Gayong Malaysia (PSSGM), Rizal Husin berkata kejohanan itu akan lebih memfokuskan kepada corak persembahan dan silibus.Menurut Rizal, kejohanan itu juga terbuka kepada penggiat seni silat lain dalam kategori corak persembahan.

"Pemarkahan mereka akan dinilai pada sejauh mana keaslian silat itu sendiri yang mereka pamerkan sebab pertandingan kali ini bercorak persembahan dan silibus sebab kita nak kembalikan identiti silat kita balik dan kita buat pada yang asli, itu yang kita pakai," katanya ketika ditemui selepas sambutan Merdeka Pendekar Muda PSSGM 2022, di sini.Dalam kejohanan kali ini, satu kategori baharu diperkenalka iaitu pra kanak-kanak yang berusia 9 tahun ke bawah.


JDT benam Melaka United, kukuhkan kedudukan di puncak liga

ISKANDAR PUTERI, 30 Ogos - Johor Darul Ta’zim (JDT) terus membuktikan mereka berada dalam kelas tersendiri membenam Melaka United FC 4-0 di Stadium Sultan Ibrahim,di sini pada Isnin.Kemenangan itu menyaksikan skuad Harimau Selatan terus unggul di persada liga dengan 41 mata.Selepas tersingkir dari pusingan 16 Liga Juara-Juara Asia minggu lalu, JDT kembali menebusnya dengan membelasah Melaka United dengan 4 jaringan pada aksi di laman sendiri.Skuad kendalian Hector Bidoglio itu mendominasi permainan separuh masa pertama dan memulakan pesta gol seawal minit ke-13 menerusi Fernando Forestieri.Penyerang sensasi dari Brazil, Bergson Da Silva juga tidak ketinggalan untuk menghadiahkan dua jaringan pada minit 32 dan 42.Melaka United yang dibimbing Mohd Asri Ninggal pula mempunyai peluang keemasan menggegar jaring JDT pada minit 56 menerusi Wan Zaharulnizam Wan Zakaria, namun berjaya diselamatkan penjaga gol muda tuan rumah, Muhammad Haziq Nadzli.

(Penyerang sensasi dari Brazil, Bergson Da Silva menghadiahkan dua jaringan pada minit 32 dan 42/FOTO Facebook JDT)

Skuad Harimau Selatan pula hampir berjaya menambah jaringan menerusi penalti, namun ia disia-siakan oleh Leandro Velasquez.Bagaimanapun, Bergson akhirnya menutup pesta tersebut dengan jaringan hatriknya pada minit ke 85, yang juga gol ke-20 dalam saingan liga musim ini, sekali gus menjamin 3 mata berharga buat JDT.Kemenangan itu menyaksikan JDT mengekalkan rekod tanpa kalah selepas 15 perlawanan, enam mata mengatasi Sabah FC.


Badminton terbuka Jepun, wakil negara mulakan perjuangan

OSAKA, 31 Ogos- Beregu wanita utama negara, Pearly Tan dan M Thinaah mara ke pusingan kedua selepas mengejutkan pasangan nombor 2 dunia, Lee So Hee-Shin Seung Chan dari Korea Selatan.Pearly dan Thinaah mencatat keputusan 16-21, 21-14 dan 21-18 dalam tempoh 61 minit.

(Foto FB Badminton Association of Malaysia - BAM)

Tewas set pertama 21-16, pemenang pingat emas Komanwel Birmingham itu berjaya mengurangkan kesilapan-kesilapan mudah untuk mengikat kedudukan di set kedua dengan 21-14.Ketinggalan 9-4 pada awal set penentuan, pasangan negara berjaya bangkit memperbaiki aksi dan menang 21-18.Pearly-Thinaah bakal bertemu satu lagi wakil Korea Selatan, BAEK Ha Na-LEE Yu Lim di pusingan kedua.....Satu lagi wakil beregu wanita negara, Vivian Hoo dan Lim Chiew Sien turut mara selepas menumpaskan wakil Jerman, Linda Efler dan Isabel Lohau 21-17, 23-21.Dalam kategori beregu campuran pula, Hoo Pang Ron dan Toh Ee Wei menewaskan rakan senegara Chen Tang Jie dan Peck Yen Wei 23-21, 22-24, 21-17 untuk mara ke pusingan seterusnya.Sementara itu, hasrat beregu muda negara, Goh Sze Fei dan Nur Izzudin untuk mara lebih jauh tidak kesampaian apabila tumpas 17-21, 21-18 dan 19-21 kepada gandingan Indonesia, Muhammad Shohibul Fikri dan Bagas Maulana.Nasib sama dialami gandingan Anna Cheong dan Teoh Mei Xing yang turut terkandas..


Terbuka Jepun 2022, Pearly Tan dan M. Thinaah tewaskan pasangan Korea Selatan

OSAKA, 30 Ogos- Beregu wanita utama negara, Pearly Tan dan M. Thinaah mara ke pusingan kedua selepas mengejutkan pilihan ketiga kejohanan, Lee So Hee-Shin Seung Chan dari Korea Selatan.Pearly dan Thinaah mencatat keputusan 16-21, 21-14 dan 21-18 dalam tempoh 61 minit.Tewas set pertama 21-14, pemenang pingat emas Komanwel Birmingham itu berjaya mengurangkan kesilapan-kesilapan mudah untuk mengikat kedudukan di set kedua dengan 21-14.Ketinggalan 9-4 pada awal set penentuan, pasangan negara berjaya bangkit memperbaiki aksi dan menang 21-18.Pearly dan Thinaah bakal berdepan wakil Korea, Baek Ha Na dan Lee Yu Lim untuk pusingan seterusnya, esok.Satu lagi wakil beregu wanita negara, Vivian Hoo dan Lim Chiew Sien turut mara selepas menumpaskan wakil Jerman, Linda Efler dan Isabel Lohau 21-17, 23-21.Dalam kategori beregu campuran pula, Hoo Pang Ron dan Toh Ee Wei menewaskan rakan senegara, Chen Tang Jie dan Peck Yen Wei 23-21, 22-24, 21-17 untuk mara ke pusingan seterusnya.Sementara itu, hasrat beregu muda negara, Goh Sze Fei dan Nur Izzudin untuk mara lebih jauh tidak kesampaian.Pasangan ranking ke-12 dunia itu tumpas 17-21, 21-18 dan 19-21 terhadap gandingan Indonesia, Muhammad Shohibul Fikri dan Bagas Maulana.Nasib sama dialami gandingan Anna Cheong dan Teoh Mei Xing yang tewas mudah 9-21, 14-21 keatas pasangan China, Liu Xuan Xuan dan Xia Yu Ting.


Piala AFF 2022: Malaysia terus dibayangi Vietnam

KUALA LUMPUR, 30 Ogos - Skuad bola sepak kebangsaan terus dibayangi pasukan Vietnam selepas diundi dalam Kumpulan B saingan Piala Persekutuan Bola Sepak ASEAN (AFF) 2022 yang dijadual berlangsung bermula Disember depan.Pada majlis undian berlangsung secara maya di Bangkok, Thailand hari ini, skuad bimbingan Kim Pan Gon bakal bertembung dengan pasukan 'Naga Emas' yang juga lawan terkuat dalam kumpulan, untuk empat edisi berturut-turut di peringkat kumpulan sejak 2016.Berdasarkan ranking Persekutuan Bola Sepak Antarabangsa (FIFA), Vietnam yang muncul pasukan terbaik ASEAN ketika ini berada di ranking ke-97 dunia sementara skuad negara berada di kedudukan ke-148.Vietnam di bawah kendalian Park Hang-seo pernah mengecewakan Malaysia ketika dibimbing Tan Cheng Hoe, menyaksikan Malaysia tewas 2-3 secara agregat di pentas final Piala AFF 2018.Selain Malaysia dan Vietnam, turut diundi dalam kumpulan B adalah Singapura, Myanmar dan Laos.

Kumpulan A pula terdiri daripada juara bertahan Thailand, bersama Filipina, Indonesia, Kemboja dan pemenang pusingan kelayakan antara Brunei dan Timor-Leste.Kesemua perlawanan dijalankan berdasarkan format penuh secara timbal balik, dan berlangsung pada 23 Dis ini hingga 15 Jan tahun depan.Malaysia hanya sekali memenangi saingan Piala AFF pada edisi 2010 sejak kejohanan dwitahunan itu bermula pada 1996 dan muncul naib juara pada 1996, 2014 dan 2018.Thailand muncul pasukan paling berjaya dengan enam kejuaraan (1996, 2000, 2002, 2014, 2016, 2020) diikuti Singapura dengan empat kejuaraan (1998, 2004, 2007 dan 2012) dan Vietnam (2008 dan 2018).

Dalam pada itu, Pan Gon berkata keputusan undian Kumpulan B itu disifatkan sebagai medium terbaik dalam menguji kekuatan pasukannya.

"Ia undian yang baik untuk kami walapun pasukan lain juga kuat tetapi kami sudah bersedia. Vietnam adalah yang paling kuat manakala Singapura, Myanmar dan Laos juga pasukan yang bagus.

“Kita akan berikan saingan terbaik dan keputusan yang baik. Ini adalah peluang terbaik untuk berdepan pasukan terkuat dan muka-muka baharu untuk menguji mereka (Harimau Malaya),” katanya menerusi video yang dikongsi kepada media.- BERNAMA


SUKMA 2022: Kem menembak Terengganu sasar dua pingat emas

KUALA TERENGGANU, 30 Ogos- Berbaki kurang daripada 16 hari lagi sebelum gelanggang Sukan Malaysia (SUKMA 2022) membuka tirai, kem menembak Terengganu tekad untuk merangkul sekurang-kurangnya dua pingat emas. Walaupunya sasaran itu merupakan defisit berbanding pencapaian SUKMA Perak 2018 dengan pencapaian 3 pingat emas berjaya dirangkul, namun ia tetap realistik dalam usaha membantu kontinjen Terengganu kembali dinobatkan selaku juara keseluruhan.  Menurut ketua jurulatih Nazihan Harun, sasaran 2 emas itu dilihat realistik walaupun pasukannya menyertai kesemua 14 acara yang dipertandingkan. Ia memandangkan persiapan pasukan telah terencat dari awal berikutan kekangan infrastruktur pusat latihan menembak di negeri ini yang tidak dapat digunakan bagi memenuhi rangka program latihan yang telah dirancang.  Menambah cabaran buat kem menembak ini, situasi pandemik COVID-19 yang melanda sejak dua tahun lalu telah menyebabkan program latihan pasukan terganggu dalam usaha untuk mencari kejituan bagi setiap sasaran tembakan setiap atlet Terengganu.  Dalam temasya penganjuran sukan terbesar edisi ke-20 ini, sinar kilauan emas disandarkan pada tuah gandingan Muhammad Nur Rifqi Mohd Ansarullah Eu Abdullah, Nik Muhammad Luqman Nik Omar dan Muhammad Naufal Mohamed Nasir bagi acara 25 meter Sports Pistol Berpasukan Lelaki.  Manakala harapan dalam acara 10 meter Air Rifle Mixed's ditaruhkan pada Ahmad 'Azim Aizuddin Mohd Rafii dan Nur Aqasha Damia Abdullah untuk melengkapkan sasaran dua pingat emas buat kontinjen negeri Terengganu.  Pada temasya SUKMA Perak 2018 yang lalu, kem menembak Terengganu telah menyumbang 3 pingat emas, 5 perak dan 3 gangsa sekali gus membantu kontinjen negeri ini dinobatkan selaku juara keseluruhan.

"Kita sebelum ini mengalami kekangan dari segi latihan sebab kita berlatih di lapangan sasar Gong Badak baharu tahun 2021. Sebelum ini lapangan sasar ini tidak boleh digunakan. Jadi tempoh masa yang diberikan itu agak terhad bagi kami untuk menyasarkan lebih daripada 2 pingat emas," kata Nazihan. "Kita senior, saya senior dan ini penglibatan terakhir saya jadi memanglah kita harapkan hendak emas. Saya cuba buat yang terbaik semampu saya," kata penembak Terengganu, Ahmad 'Azim Aizuddin Mohd Rafii. Pasukan menembak Terengganu ditemui pemberita sewaktu majlis beramah mesra bersama rakan penaja di sini.


Sukma 2022, insentif menanti atlet Perak yang memenagi pingat emas

BAGAN SERAI, 30 Ogos - Kerajaan negeri Perak akan memberi insentif kepada atletnya yang berjaya memenangi pingat emas pada Sukan Malaysia (Sukma) 2022 Kuala Lumpur, 16 hingga 24 September depan. Menteri Besar, Datuk Seri Saarani Mohamad berkata insentif itu dilihat mampu menjadi pembakar semangat kepada 531 atlet negeri berkenaan yang akan bertanding dalam temasya tersebut.

"Bagi setiap acara individu, atlet yang berjaya mendapat pingat emas insentif dia adalah RM5,000, perak RM3,000 dan gangsa RM1,000. Bagi acara berpasukan, emas kita bagi RM2,500 seorang, perak RM1,500 seorang dan juga gangsa RM500 seorang," katanya kepada pemberita selepas Majlis Penyerahan Bendera Kontinjen Sukma Negeri Perak, di sini.Tambah Saarani, sasaran 50 pingat emas ditetapkan buat Kontinjen Perak dalam SUKMA ke-20 ini.Skuad menembak menjadi sandaran utama kontinjen negeri itu untuk membawa pulang sekurang-kurangnya tujuh pingat emas.


Bermain demi lencana di dada, bukan kerana imbuhan - EXCO

JOHOR BAHRU, 29 Ogos- Imbuhan kepada pasukan Johor Darul Takzim (JDT) akan dibincangkan sekiranya pasukan itu menang perlawanan akhir Piala FA 2022, 10 September depan. Perbincangan akan dibuat Exco Belia, Sukan, Pembangunan Usahawan, Koperasi dan Sumber Manusia Johor, Mohd Hairi Mad Shah bersama Menteri Besar, Datuk Onn Hafiz Ghazi. Mohd Hairi yakin, JDT bakal mengharumkan nama negeri, berdasarkan rekod kemenangan sebelum ini. "Saya percaya dan saya yakin bahawa semangat bangsa Johor yang diterapkan dalam apa sahaja sukan bukan hanya untuk menunggu imbuhan daripada kerajaan negeri tetapi semangat demi lencana di dada," kata Mohd Hairi kepada pemberita RTM selepas merasmikan Program Ambang Kemerdekaan Peringkat Kolej Kemahiran Johor, di sini.

(Exco Belia, Sukan, Pembangunan Usahawan, Koperasi dan Sumber Manusia Johor, Mohd Hairi Mad Shahberkata demikian kepada media selepas merasmikan Program Ambang Kemerdekaan Peringkat Kolej Kemahiran Johor)

Beliau turut mengulas lanjut berhubung keputusan bagi cuti umum Johor, bahawa sebarang keputusan dan pengumuman akan dibuat oleh Menteri Besar sendiri. Hairi yang juga ADUN Larkin turut mengingatkan penyokong-penyokong JDT untuk setia bersama pasukan itu memberi sokongan, tidak kira menang atau kalah dalam perlawanan tersebut.


Menang kejuaraan dunia di Tokyo, beri lonjakan baharu kepada sukan badminton

GENTING HIGHLAND, 29 Ogos - Kejayaan pasangan beregu badminton negara Aaron Chia dan Soh Wooi Yik di kejohanan badminton dunia di Tokyo memberi lonjakan baharu kepada arena sukan badminton tanah air.Timbalan Menteri Belia dan Sukan, Datuk Seri Ti Lian Ker berkata kejayaan tersebut hadir melalui sokongan tidak berbelah bahagi daripada Keluarga Malaysia.

"Terlebih dahulu saya ucapkan syabas dan tahniah kepada Aaron Chia dan Soh Wooi Yik kerana telah menang emas juara dunia untuk julung kalinya."Ini adalah satu lagi batu loncatan sukan badminton di negara kita. Sememangnya ini menunjukkan bahawa Malaysia boleh asalkan kita bekerja dengan semangat dan sikap disiplin yang betul, kita dapat berjaya," katanya ketika ditemui pemberita selepas merasmikan pembukaan padang rumput tiruan baharu yang diiktiraf sebagai tertinggi di Asia oleh Malaysia Book Of Records, di sini.Semalam, pasangan beregu badminton negara Aaron Chia dan Soh Wooi Yik menampilkan permainan hebat bagi menempa kemenangan ke atas bekas juara dunia tiga kali dari Indonesia Mohammad Ahsan-Hendra Setiawan dengan kemenagan straight set 21-19, 21-14 dalam tempoh 40 minit.